text:
Nýggi kredittleiðarin í Eik er byrjaður01-09-2011
Nýggi kredittleiðarin Jean Djurhuus hevur í dag havt sín fyrsta arbeiðsdag í Eik.
ekort-konseptið verður avtikið31-08-2011
Avgerð er nú tikin um at avtaka ekortkonseptið og harvið eisini ekortið sjálvt pr. 1. desember í ár. Til ber tó at brúka kortið sum vanligt MasterCard, inntil kortið gongur út sambært útgongudagin, sum stendur á kortinum
Boðtænastan - fá salduna í sms-boðum30-08-2011
Við Boðtænastuni ber til at fáa sms-boð beinanvegin, tá okkurt fer fram á tíni kontu. Tú velur sjálv/ur nær tú vilt hava sms-boðini
Spar upp við Eik+23-08-2011
Nú ber aftur til at seta inn á Eik+. Í tíðarskeiðnum 24. august - 24. september ber til at seta í mesta lagi kr. 300.000 inn á Eik+. Rentan er 1 prosent p.a. hóast, kontan ikki er bundin
Starvsfólk valt umboð í nevndina19-08-2011
Á starvsfólkavali 18. august hava starvsfólk í Eik valt trý umboð í nevndina fyri Eik Banka Føroya P/F


c: text/html

text:
Fjølrit – felag fyri føroyskar rættindahavar
Fjølrit er meginfelag hjá feløgum, sum umboða rættindahavar, tá ið verk, vard av lógini um upphavsrætt, verða nýtt.
Brúk merkir øll endurgeving – ljósriting, avriting, fjølriting og onnur margfalding av vardum verkum, tað veri seg við framførsla, útgáva ella framleiðsla, sama hvar, hvussu ella í hvørjum sniði verkið er skapt ella er til taks.
Limafeløg
Hesi feløg eru limir í Fjølrit og tað eru limir í hesum feløgum, Fjølrit umboðar.
- Rithøvundafelag Føroya
- Føroysk tónaskøld
- Føroysk myndlistafólk
- Føroyskir yrkisfotografar
- Føroysk bókaforløg
- Føroya miðlafólk
Umboðsráðið
Hvørt limafelag tilnevnir eitt umboð og eitt varaumboð i umboðsráðið.
Umboðsráðið eigur fyrst og fremst:
- At gera av, hvussu Fjølrit skal virka og leggja virkisætlan.
- At hava eftirlit við stjórnini.
- At velja fólk í stjórnina og møguligar arbeiðsbólkar.
Umboðsráðið hjá Fjølrit er mannað við:
- Før. myndlistafólk: Ole Wich, formaður
- Rithøvundafelagið: Kim Simonsen, næstformaður
- Føroyskir yrkisfotografar: Jørgen Lützen, umboðsráðslimur
- Føroysk tónaskøld: Kristian Blak, umboðsráðslimur
- Blaðmannafelagið: Uni Arge
- Føroysk bókaforløg: Zakarias Wang
Stjórnin
Stjórnin stjórnar virkseminum hjá Fjølriti.
Virksemið hjá Fjølriti er:
- At útvega upplýsingar og mæla til tiltøk til frama fyri áhugamálini hjá rættinda-havunum.
- At samskipa krøvini hjá limafeløgunum, samráðast og gera sáttmálar teirra vegna.
- At umsita og býta samsýningar og endurgjøld fyri at brúka upphavsrættarliga vard verk
- At veita feløgum hjá útlendskum rættindahavum til fals og taka ímóti samsýningum og endurgjøldum frá teimum.
Stjórnin er mannað soleiðis:
- Atli K. Petersen, formaður
- Jonhard Mikkelsen, skrivari
- Helle Thede Johansen, kassameistari
Sigmund Poulsen er knýttur at Fjølritum sum løgfrøðiligur ráðgevi.
Daglig umsiting
Heidi Durhuus, umsitari og KT-mennari.
Samband fæst við at senda teldupost til post(@)fjoelrit.fo.
(Sett í starvi per 1. apríl 2018)
Bygnaðurin
Lóg um upphavsrætt
Fjølrit hevur loyvi frá Mentamálaráðnum at virka sum rættindafelagsskapur, í samsvari við § 40 stk. 1 í løgtingslóg um upphavsrætt.

robotstxt: allowed

filter: keep


text:
Orð: Steingrím Niclasen
Lag: Hans Jacob Højgaard
1. O, sigursæla náttarstund í forðum,
tá einkarsonur Guðs í heim varð borin!
Vær tøkkum tær, o, Guð, á himni høga,
tú son tín sendi syndasár at grøða.
2. Á himnahválvi stjørnusól sást roða,
og einglar hoyrdust seyðamonnum boða:
Í Dávids stað í einum lítlum fjósi
er fyri tykkum tendrað lívsins ljósið.
3. Í dag um allan heimin ljósið skyggir
og brú frá jørð at himnaborgum byggir;
ja, sama magn er enn í hesum ljósi,
sum tendrað varð á nátt í lítlum fjósi.
4. Tí aldar gjøgnum rúmið kenda ljóðið
av túsund kirkjuklokkum, Jesus góði!
Ja, heimur allur kvøður sigurskvæði,
tí ljósið vann á myrkrinum alt ræðið.


text:
Orð: Ådne Lønnegraff
Týtt: Petur Jacob Sigvardsen
Viðmerking: Týddur í 1978.
1. Tak meg, Jesus, í tín favn,
tá meg nívir náttin svarta,
leið meg í ta tryggu havn,
– lat meg hvíla við títt hjarta!
Inn í stilli stýr mín stavn,
tak meg, Jesus, í tín favn!
2. Goym meg, Jesus, við tín barm,
tá ið lívsins vandar lúra,
og mær ræðsla veldur harm,
– boðabrot um sker og flúrar.
Rætt mær tá tín veldisarm,
goym meg, Jesus, við tín barm!
3. Goym meg, Jesus, goym tú meg,
ver mítt skjól og øll mín verja!
tá tann óndi sníkir seg
og við snildum á man herja!
Goym meg, Jesus, hjá mær búgv,
tá tú roynir mína trúgv!
3. Goym meg, Jesus, við tín barm,
tá so líðandi eg vikni;
og eg kenni deyðans harm,
tá við lívslok burt eg blikni,
Rætt mær, Jesus, tá tín arm,
lat meg sovna við tín barm!


text:
Fróðskaparsetrið hevur umframt síni egnu starvsfólk brúk fyri tænastum og stuðli frá eini røð av stovnum og einstakligum, bæði í Føroyum og altjóða, hetta fyri at kunna liva upp til endamál sítt at undirvísa, granska og kunna um virksemið sítt á hægsta altjóða stigi.
Ein lærdur háskúli og granskingardepil. Endamálið er í einum at menna granskingina og dygdina í undirvísingini, umframt at skapa karmar um nýskapandi undirvísing og útbúgving á Fróðskaparsetrinum. Les meira.
Fyri at tú kanst fáa eina so góða byrjan á lestrinum sum møguligt, hava vit savnað nøkur góð ráð um at vera lesandi á einum hægri lærustovni, um viðurskifti viðvíkjandi lestri, próvtøkum og skiftislestri o.m.a.
Harumframt eru ymsar upplýsingar um stuðulstænastur og stuðulsamboð, ið eru til taks á Fróðskaparsetrinum.
Á Fróðskaparsetri Føroya eru fimm deildir, har útbúgving og gransking er staðsett. Umframt hetta er ein meginfyrisitingin, sum eisini rúmar Lestrarskrivstovu og Altjóða Skrivstovu


text:
Tangar og tangastøddir
Til sethús eru vanliga tvey sløg av tangum í at velja: jørðtangar, ið eru egnaðir til at verða niðurgrivnir og innitangar, sum kunnu standa innandura t.d. í einum kjallara.
Mest vanligu tangarnir til sethús eru:
- Uttanduratangi 1500 litur, klæddur við glasfibur. Mát: diametur 95 cm, longd 225 cm.
- Innanduratangi 1200 litur, klæddur við glasfibur. Mát: longd 152 cm, breidd 67 cm og hædd 157 cm.
Nærri upplýsingar um ymiskar sethústangar sæst á heimasíðuni hjá Tangavirkinum í Vági.
Oljutangar og trygd
Í samband við sethúsabygging ella útskifting av oljutanga er av alstórum týdningi, at arbeiðið verður gjørt av fakfólki og at vegleiðingin frá Arbeiðs- og brunaeftirlitinum verður fylgd neyvt.
Vegleiðingin fevnir millum annað um staðseting av tanga, hvussu jørðtangar skulu tyrvast, hvussu rørføringin skal gerast og hvørji trygdarviðurskifti skulu vera í lagi soleiðis, at minkast kann um vandan fyri yvirfylling.
Allir tangar skulu vera góðkendir til goymslu av olju, og hesum ásetingar kenna og fylgja føroyskir framleiðarar av tangum.
Arbeiðs- og brunaeftirlitið: Vegleiðing at seta upp oljutangar
Gamlan oljutanga – nær skal eg skifta hann út?
Tað kann vera vandi fyri, at ein oljutangi fer at leka við skaðafylgjum fyri umhvørvið og tína ogn. Bestu ráðini fyri at fyribyrgja hesum, eru at fylgja ásetingunum um livitíð av tanganum – jú eldri tangin er, jú størri er vandin.
Tað finnast í Føroyum ongar lógarásettar reglugerðir hesum viðvíkjandi, men hella vit okkum til tilráðingarnar frá donskum umhvørvismyndugleikum, so eru hendan livitíðin vegleiðandi:
Niðurgrivnir tangar:
- Stáltangi 40 ár
- Glastrevjaklæddur stáltangi 50 ár
- Plasttangi 45 ár
Yvir jørð:
- Stáltangi 30 ár
- Einkultveggjaður plasttangi 25 ár
- Dupultveggjaður plasttangi 45 ár
Tað finst ongin einfaldur og tryggur háttur at kanna standin á tangum. Niðurgrivnir tangar eru truplir at sleppa til, og fyri innitangar er galdandi, at tangin kann fyri tað síggja gott út útvendiga, hóast tering innaní. Tí er tilráðingin um livitíðina besta boðið.
Umhugsar tú at skifta tanga, so vísir Magn til entreprenørar og líknandi arbeiðstakarar, sum bjóða seg til at taka sær av tangaskifti fyri fólk.
Tórshavnar kommuna hevur gjørt faldara um oljutangar og við góðum ráðum um hvussu tú kanst tryggja tær, at tín tangi er í forsvarligum standi.
Tórshavnar kommuna: Faldari um oljutangar og vanda fyri lekum


text:
Fyri fyrstu ferð fær festivalurin í Klaksvík vitjan av rappbólkinum úr Havn
Fyri 23 árum síðani var rapprockbólkurin MC Hár stovnaður. Unglingar í høvuðsstaðnum tóku stig til bólkin, sum seinni kom at gera vart við seg bæði á palli og við útgávum.
Hesi árini síðani hava úti við 80 tónleikarar spælt onkran leiklut í MC Hár, men hóast hetta stendur myndin av, hvat MC Hár er, rættiliga sterk. Árini og royndirnar hava gjørt, at tónlistarliga úttrykkið er blivið heldur meira raffinerað og tekstirnir meira gjøgnumførdir, men MC Hár er nú sum áður lívligur og provokerandi rapprockur framførdur við stórari orku.
Teir, sum manna MC Hár anno 2014, eru Tróndur Bogason, Niels Uni Dam, Rani Hammershaimb Christiansen, Heri Reynheim, Jónas Bloch Danielsen, Rókur Jákupsson og Jens Virgar Jakobsen.
MC Hár hevur seinastu árini havt nakrar framførslur, hóast bólkurin ikki hevur verið virkan á sama hátt, sum hann plagdi at vera, og nú er tíðin komin, at MC Hár fer á pall á Summar Festivalinum.
Summar Festivalurin verður hildin í døgunum frá 7. til 9. august.


text:
Barnadansistevnan 2014
Leygardagin 22. februar var barnadansistevnan hildin á Giljanesi, Vága Dansifelag og Sláið Ring skipaðu fyri. Luttakaratalið lá um 400, børn og vaksin. Úr Tøkum Lætt vóru vit uml. 45.Dansað varð frá 10.30 til 11.45, tá summi fóru útferðir og onnur at eta. Vágabørn løgdu fyri, og síðani komu feløgini hvørt eftir annað. Vit kvóðu helvtina av Harra Pætur og Elinborg og Eg átti mær eina húgvu. Seinni kvóðu vit Bjerget og ymiskt annað,Millum tey, ið skipaðu, vóru fleiri ung. Og tað lá sera væl fyri, dansilagið, kvøðingin, rútman og kropsburðurin boðaðu frá góðum. Her vóru fleiri, ið longu nú eru sera dugnalig og onnur, um tey halda á og fáa stuðul, eisini kunnu náa heilt langt. Tað verður spennandi at fylgja hesum framyvir. Rasmus Joensen


text:
Vestmanna kirkja: 11. sunnudag eftir Tríeindardag, 12. august 2018 kl. 11.00, verður guðstænasta í Vestmanna kirkju, har kendi danski presturin Jørgen Sejergaard prædikar og Jákup Erlingson Petersen er liturgur.
Henda dagin er skriftarmál og altargongd í Vestmanna kirkju.
Jørgen Sejergaard vitjar í løtuni í Vestmanna saman við konu síni. Dagliga starvast hann sum prestur í Karlebo Sogn í Norðursælandi í Danmark. Jørgen Sejergaard hevur undirvíst og skrivað bøkur um ymisk evni sum t.d. Jesu uppreisn.
Um tú veitst okkurt, sum VP ikki veit - skriva so til vp@vp.fo


text:
- Tað kann gott vera, at tað er eitt sindur trupult hjá einum føroyingi at fyrihalda seg til Arktis. Tit kunnu gera sum vit íslendingar, og kalla økið fyri norðurleiðir ella okkurt líknandi ’High North’. Tað var heldur ikki uttan orsøk, at heitið fyri ráðstevnuna í Edinburgh í november var ”Scotland in the new north”, har passaði orðið Arktis heldur ikki inn. Navnið hevur ikki tað stóra at siga. Tað týdningarmikla er, at við hesi ráðstevnuni hava prógvað, at føroyingar eiga ein demokratiskan part av menningini, sum fer fram í Arktis.
Soleiðis segði Ólavur Ragnar Grímsson fyrrverandi forseti Íslands og formaður fyri ráðstevnuni Arctic Circle, sum endaði seinnapartin eftir tveir væleydnaðar dagar í Norðurlandahúsinum við nógvum spennandi framløgum og gevandi samrøðum.
Tá Ólavur Ragnar saman við Poul Michelsen rundaði ráðstevnuna av seinnapartin, vóru teir báðir fyriskipararnir samdir um, at tað hevur verið tveir væl eydnaðir dagar.
Poul Michelsen nevndi, at føroyingar kanska hava eitt sindur trupult við at síggja seg sjálvar sum verandi ein partur av Arktis. Men hann legði afturat, at ráðstevnan í Norðurlandahúsinum hevur latið eyguni upp hjá nógvum føroyingum, eisini vanligum føroyingum, og víst á týdningin av, at vit eru við í samstarvinum, sum fer fram á hesum øki, har alsamt størri virksemi kemur í takt við at ísurin kring Norðurpól tiðnar.
- Takk fyri, at tit løgdu ráðstevnuna hjá okkum, og tað er einki at ivast í, at vit vera ein partur av samstarvinum frameftir, segði Poul Michelsen við Ólav Ragnar Grímsson.
Fyrrverandi íslendski forsetin nýtti høvið til at fortelja eina søgu um hvønn týdning Føroyar nú hava fingið á altjóða geopolitiska pallinum sum beinleiðis úrslit av hesi ráðstevnuni. Talan var um eina mynd frá nátturðanum í gjárkvøldið, sum varð hildin í matstovuni hjá Leif Sørensen í Skeiva Pakkhúsi í Havn – ein matstova, sum ikki er latin upp fyri almenninginum enn.
Ólavur Ragnar greiddi soleiðis frá:
- Tak nátturðan í gjárkvøldið, har vit sótu eini sjey-átta fólk til borðs saman við tær, Poul Michelsen. Við borðið sæt ovasti kinesiski ambassadørurin fyri Arktis, ovasti koreanski ambassadørurin fyri Arktis, ovasti russiski umboðsmaðurin fyri evropeisk viðurskifti og ovasti ambassadørurin hjá ES fyri arktisk viðurskifti. Ja, og so var akkurát pláss fyri stjórnarumboðum fyri Danmark og Ísland við borðið eisini.
- Um eg hevði sagt tær fyri fimm ella tíggju árum síðani, at so týðandi umboð fyri so valdsmiklar stovnar fóru at flokkast um borðið hjá føroyska landsstýrismanninum við uttanríkismálum, ja, so hevði tú ikki trúð mær.
- Hetta er dømi um, at Føroyar eru vorðnar ein týðandi geopolitiskur viðspælari – ein náttúrligur viðspælari í politiska spælinum, sum fer fram kring Arktis nú. Føroyar eru settar á landakortið og her hava tit ein týðandi leiklut at fylla, segði Ólavur Ragnar Grímsson.
(Mynd: Ingi Samuelsen)
Aksel Løgmaður var seinasti røðari á Arctic
Circle ráðstevnuni (Mynd: Ingi Samuelsen)


text:
Sláturvirkið
23. mars 2010
Í gjár og í dag hava vit fingist við at fáa sjálva sláturlinjuna upp at hanga. Tað er Nomatek, sum hevur staðið fyri hesum arbeiði. Matvørulógin kemur fyri á tingi fyrsta dagin og spennandi verður, hvussu hon verður móttikin.
Matvørulógin gevur møguleika fyri at nýggja sláturhúsið verður løggildað. Hetta meta vit verða eitt stórt og virðiligt frambrot í kjøtframleiðsluni á Dímun.
Nú á døgum verða stór krøv sett til vøru, sum verður handla. Hetta er serliga kent innanfyri fiskavørur, vistfrøðiligar vørur og útlendskar vørur. At føroysk kjøtframleiðsla eisini líkur heilsufrøðilig og siðfrøðilig krøv halda vit er eitt minsta krav, skulu vit hava eina virðuliga kjøtframleiðslu í Føroyum.
« Aftur


text:
Starvslæra og hundalæra
29. januar 2009
Hjørleif hevur verið í starvslæru seinastu tvær vikurnar. Hjørleif gongur í 9. flokki í Kommunuskúlanum í Tórshavn.
Hann hevur fingist við alt tað, ið hoyrir hesi árstíð til á Dímun. Hann hevur fingist við at garva skinn, mjólka, ambæta seyð, arbeitt við nýggja vinnubygningin og annað.
Sera væl hevur ligið fyri hjá Hjørleifi, ið millun annað hevur mjólkað kúnni á gamlan hátt, við hond, hvønn morgun. So nú hava vit ein avloysara, um tørvur verður á tí.
Við sær hevði hann, nýggja hundin hjá sær, Holly. Tá ein fríløta var, var Hjørleif skjótur oman í bøin, við Holly at venja. Vit hava gjørt okkum rættuliga góðar umstøður til at venja hundarnar og gera sjálvi nógv burturúr at venja okkara hundar hesa árs tíð.
« Aftur


text:
Hveiti
Hveiti er eitt kornslag. Tvey høvuðssløg eru, summar- og vetrarhveiti. Vetrarhveiti verður sádd um heystið, summarhveiti um várið. Vetrarhveitin kastar mest av sær, men tá ið vetrarnir eru alt ov kaldir, kann sákornið misfarast av frosti. Tí er tað vandin fyri baldrutum vetrum, ið ger av, hvat slagið ið velt verður. Hveiti veksur allastaðni, har hitin heitasta mánaðin kemur upp á 17 til 18 ºC, og har í minsta lagi 30 cm av avfalli koma niður í vakstrartíðini. Men mesti parturin av allari hveiti verður veltur í tempraðum og subtropiskum øki millum 30º og 50º á norðaru jarðarhálvu, og millum 30º og 40º á sunnaru. Inni í landinum í USA, t.d. í Nebraska og Oklahoma, eru akrar so langt eygað sær. Mest verður dyrkað av hveiti. Landbúnaðurin er sera framkomin. Henda ovurhonds nógva grøðin verður mest dyrkað á teimum víðu fløtunum í Miðvestri, millum ánna Mississippi og Klettafjøll. Í nógv túsund ár eru fræ úr teimum bestu plantunum vald burturúr. Í USA er komið fram til serligt hveitislag, sum stendur ímóti bæði soppum og skordýrum, og eisini fruktar væl.
Á fløtunum í USA, Ukraina, Argentina, Kina, Russlandi og Australia verður velt ekstensivt við stórum maskinum og lítlari arbeiðsorku. Vanliga er tað so har, at hveiti verður velt á sama stað ár undan ári. Í tættari bygdum økjum í Pakistan, Eysturevropa, India og Kina verður hveitin dyrkað intensivt. Tá verður nógv arbeiðsorka løgd í smærri markir og í skiftisvelting við annan gróður, t.e. at skift verður millum hviti og ymiskan annan vøkstur. Á tann hátt verða evnini í jørðini nýtt betur, og vandin fyri sjúkum minkar.
Myndir[rætta | rætta wikitekst]
Hveiti finst í sera nógvum matvørum.
Búnaðarmynstrið uttan um Pampas. Týdningarmesta landbúnðarlendið í Suðuramerika er Pampas, ið er óføra vítt slættlendi norðan úr Brasil og Uruguai, og suður ímóti Argentina; nógv hveiti verður velt í hesum lendi.


text:
Eg síggi
Leyslig týðing av Eg ser hjá Bjørn Eidsvåg
Lag: Eg ser
Eg síggi, tú ert móð,
men eg kann ikki ganga fetini fyri teg.
Tú mást ganga sjálv,
men eg vil fylgjast við tær.
Eg vil fylgjast við tær.
Eg síggi tína trongd,
men eg kann ikki gráta tárini fyri teg.
Tú mást gráta sjálv,
men eg vil gráta við tær.
Eg vil gráta við tær.
Eg síggi, at tú gevst,
men eg kann ikki liva tíðina fyri teg.
Tú mást liva sjálv,
men eg vil liva við tær.
Eg vil liva við tær.
Eg síggi, tú er rædd,
men eg kann ikki møta deyðanum fyri teg.
Tú mást hitta hann sjálv,
men eg geri deyða til lív fyri teg.
Eg geri deyða til lív fyri teg.
Eg eri deyður til lív fyri teg.
Eg havi gjørt deyða til lív fyri teg.
if@10mai
Bjørn Eidsvåg, f. 1954, norskur sangari og sangskrivari. Hann er útbúgvin prestur, ofta nevndur rock-presturin. Sangin ”Eg ser” skrivaði hann í skundi í sambandi við eina prædiku, sum hann skuldi halda á einum psykiatriskum sjúkrahúsi. Sangurin verður mettur at vera ein av hansara bestu, og var við til at gera hann kendan sum sangskrivara og sangara. Fleiri aðrir sangarar hava sungið hann inn, m.a. Sissel Kirkjebø.


text:
Agnar Frederiksen
13.01.2018 - 15:42
Ítróttur > Ítróttur > Hondbóltur
Seinasti
dysturin í HM-undankappingini í Bolzano verður leiktur í kvøld. Tað eru
italsku vertirnir og lítla oyggjalandið í Norðuratlanshavinum, sum bresta
saman. Føroyska liðið hevur tapt báðar dystirnir higartil við átta málum. Italienska liðið kemur inn til dystin í høgum sjálvsálitið. Italia tapti við
tíggju málum móti Rumenia hósdagin, men í gjárkvøldið vann Italia óvæntað á
Ukraina. Heimaliðið vann 29-28, og kann tískil enda á 2.plássið í bólkinum við sigri í kvøld.
Tað er eingin ivi um, at Italia hevur favorittleiklutin. Liðið er á heimavølli,
og vísti sínar dygdir í gjár. Føroyska manslandsliðið í hondbólti hevur ongantíð
vunnið ein undankappingardyst áður. Odssið uppá Italia liggur umleið 1,20 hjá
flestu veddingarfyritøkunum, meðan oddsið uppá føroyskan sigur er so høgt sum til dømis 5,45 og
5,50.
Hetta er triðji dysturin uppá tríggjar dagar, og spælt hevur verið í hægri
leikferð enn føroysku leikararnir eru vanir við. Venjararnir hava tó fingið brúkt hópin
væl. Hópurin til dystin í dag telur tó bara 14 mans. Helgi Hildarson
Hoydal breyt eitt bein í fótinum ímóti Ukraina, og í gjár breyt Fríði Weyhe
eitt bein í hondini. Hetta kemur dátt við hjá Føroyum. Føroyska liðið er tó til reiðar at geva alt í kvøld. Hópinum
er kunnugt, at her er møguleikin at fáa stig í hesari kappingini og harvið skriva søgu. Vit
hava fyrr leikt tættar dystir ímóti Italia, og kanska tætti dysturin í gjár hevur
tikið hart uppá orkuna hjá italiumonnum. Føroyingar hava eisini fingið nakrar
eyka tímar hvílt í mun til Italia.
Eftir fyrstu dystirnar hjá føroyska liðnum er staðfest, at tað er heilt víst
langur vegur enn til altjóða toppin. Men føroyingarnar vísa heilt greitt ein vilja, og í løtum
spæla vit væl við. Tað er tó eingin ivi um, at føroysku leikararnir skulu verða
meira kyniskir frammanfyri málinum, og í verjupartinum skal strammast upp. Tann
fysiski munurin verður ikki so stórur í kvøld sum ímóti Rumenia og Ukraina, og
tað kann gera mun.
Møguleikin fyri at skriva søgu er har í kvøld. Føroyska liðið skal tó upp ímóti
einum italskum liðið við einum góðum sigri í viðførinum, og sum hevur góðan stuðul frá heimaáskoðarum í høllini.
Tað er klokkan 19.45 føroyska tíð, at slagið skal standa í Bolzano. Kringvarpið
vísur dystin í sjónvarpinum og á heimasíðuni, og Rás 2 er á staðnum við
beinleiðis frásøgn.


text:
Høvuðsumvæld sethús við góðari staðseting og góðum útsýni miðskeiðis í Tvøroyri. Stórt stykki er runt um ognina. Sethúsini eru soleiðis innrættað: Í ovaru hæddini er durur, gongd, baðirúm, kamar, køkur, stova og kontór/kamar. Í niðaru hæddini er vaskirúm og óinnrættaður kjallari. Stutt er til allar hugsandi hentleikar.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
- Tíðindi, mentan og ítróttur
Keypir ull í summar
Búnaðarstovan fer at taka móti ull í juli og nakað út í august.
Tað sigur Høgni Hoydal, landsstýrismaður, sum hevur svarað einum spurningi frá Jenis av Rana, løgtingsmanni, um møguleikan at sleppa av við ull í ár.
Búnaðarstovan hevur slakar 400.000 kr. til ullarmóttøku í ár.
Høgni Hoydal sigur, at Búnaðarstovan fór á sumri í fjør undir samstarv við Sp/f Navia á Toftum um eina menningarætlan fyri føroysku ullini.
Fyrsti flokkur
Hendan menningarætlanin er nú komin so langt, at øll fyrsta floks ullin frá ullarmóttøkuni í 2016 er vorðin virkað til 100 prosent føroyskt tógv.
Sp/f Navia skipar seinni í summar fyri stórum kunningarátaki um tógvið úr hesara fyrsta floks ullini, so marknaðurin hjá føroysku ullini vónandi batnar, sigur Høgni Hoydal.
Verri gongst at finna gagnnýtslu fyri ullini, sum er í øðrum flokki, sigur Høgni Hoydal.
Her er brúk fyri serstakari fígging til tekniskar royndir og skjalfesting, sum mugu gerast á royndarstovum uttanlands.
Búnaðarstovan sigur seg hava brúk fyri 700.000 kr., skal ullarmóttøkan verða vælskipað.
Sí eisini


text:
Änglamark er vistfrøðiliga vørumerkið hjá FK
Í mong ár hevur FK arbeitt við at víðka um úrvalið av vistfrøðiligum vørum og vørum, ið ikki
innihalda ávís tilsetingarevni.
Vit hoyra ofta um at evni í húsarhaldsvørum, klæðum og røktarvørum, við tíðini kunnu skaða
heilsuna. Serliga verður tosað og skrivað nógv um hormonórógvandi evni.
Vit halda ikki at øll evni, ið eru lóglig, eru trygg. Tí fara vit longri enn lógin tilskilar, tá talan er
um at taka burtur evni, ið liggja nær einum markvirði. Vit vilja heldur vera varin enn eftirsnarin.
Tað byrjaði í 1982, við vistfrøðiligum gularótum. Í dag eru vistfrøðiligar fruktir og grønmeti púra
vanligt og hava enntá fingið fylgju av eplum, pastinakkum og øllum hinum rótunum.
Til fyri stuttum, vóru 37% av øllum eggum í FK vistfrøðilig. Nú eru øll egg, ið FK selur, vistføðilig
ella undan fríttgangandi hønum.
Samlaða sølan av vistfrøðiligum vørum í FK er í dag um 8% og málið er at økja munandi um
hendan partin. Vøruúrvalið er stórt og prísirnir avgjørt kappingarførir.
Tí geva vit fólki møguleika at velja tær vistfrøðiligu vørurnar og kanska byrja við teimum vørum,
ið ein brúkar mest – tær gera størstan mun.
Änglamark vørumerkið hjá Coop samtakinum tryggjar, at talan antin er um vistfrøðiliga vøru
ella vøru, ið ikki inniheldur tilsetingarevni, ið mett verður at kunna hava óheppin árin.


text:
Genomkanningar kunnu í nøkrum førum útvega neyvar og álítandi upplýsingar, men í øðrum førum ber ikki til at fáa greið úrslit. Einstaklingurin er meira enn samløgan (summurin) av ílegunum. Umhvørvið kann ávirka tann háttin, ílegurnar virka, og nógv heilsuviðurskifti eru als ikki tongd at ílegunum.
Tá eitt frábrigdi verður funnið í ávísari ílegu hjá einum persóni, kunnu upplýsingar fáast um upprunan til verandi heilsustøðu hjá persóninum, til framtíðar heilsustøðu ella til eina heilsustøðu, sum persónurin er í øktum vanda fyri at koma í seinni. Til ber tó ikki altíð at siga nakað um, hvussu álvarsom støðan verður, ella um nær heilsustøðan íkemur.
Vantandi neyvleikin í upplýsingunum í ílegunum og hvussu og nær hesar ávirka heilsustøðuna hjá tí einstaka gera, at tað kann vera trupult at gera av, hvussu upplýsingarnar skulu brúkast. Íleguráðgeving er tískil alneyðug, so avgerðir kunnu verða tiknar á nøktandi grundarlagi.
Les um vandan fyri mismuni orsakað av upplýsingum um ílegurnar hjá fólki.
Kelda: Health - Centre for Genetic Education, Australia


text:
Hesaferð fara vit, at bjóða Tummas Richardt hjartaligani vælkomnan til ungdómshúsið💪
Tummas hevur búð í Havn tey seinastu 7 árini, har hann hevur starvast í barnagørðum, frítíðarskúlum og ungdómshúsum.
Hóast hann hevur ferðast heimin víða, fegnast hann nú, um at vera fluttur aftur til heimbygdina í Vági.
Tummas siger seg vera spentan at byrja, enn eina nýggja tilverðu í heimbygdini. Hann gleðir seg, sjálvandi mest til at arbeiða saman við ungdóminum og børnum í Vági.
Okur skulu líka nevna, at hann er gamal "Sjagagarðs" og VB stjørna, so hann er altið til dystin fúsur😎
Vælkomin Tummas!😀
Heilsan vit øll í ungdómshúsinum!


text:
Norska frálandsreiðaríið Siem Offshore hevur tryggjað sær sáttmálar til átta av sínum skipum á einum marknaði, sum annars er merktur av lágum leigugjøldum og yvirkapasiteti.Felagið upplýsir í eini fráboðan til keypsskálan í Oslo, at tað hevur gjørt avtalur fyri skipini,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Eitt av heilt stóru mótahittunum í vetur, eru pløgg við puntutum mynstri. Ja, hvat heldur tú?
Eg minnist at eg áður havi hildið hetta verðið eitt sindur giggut, men nú eri eg sum so nógv onnur, fullkomiliga fallin fyri puntunum. Puntuta mynstrið fæst í alskins litum, men tað sum man sær mest av í løtuni, eru tey við gráligum og reyðligum tónum.
Puntarnir hóska seg sera væl til tað einkla setti. Um tú tískil velur ein jakka, sum henda omanfyri, so er ger jakkin mestsum nokk fyri heildarmyndina. Tá er nóg mikið við einum lekkrum svørtum buksum, og einklari blusu til. So puntuta mynstrið hóskar seg heilt sikkurt til basu vøruna, tú frammanundan eigur í skápinum.
Niðanfyri havi eg valgt nakrar av mínum favorittum, sum eg leitaði meg fram til á asos.com. Um tú ynskir at finna fleiri, ber til at søkja eftir pløggum við puntutum mynstri, við at skriva “check” í leitifelti.
Hesin jakkin sær so stílfullur og klassiskur út. Finn hann HER
Víðar buksur eru sum flest kunnugt inn aftur, og eisini við puntutum mynstri. Hesar HER kunnu bæði brúkast til eitt fínt sett, men eisini stylast niður við sneakers, sum á myndini.
Reytt, reytt og reytt! Hesin niðurdeilurin er so kulur. Eg hevði ikki klárað at borðið hann, men wauw! Trýst HER um tú ert fan!
Við fittu flesunum, gerst hesin HER stutti niðurdeilurin eitt sindur kerur, samstundis við at hann hevur tað kula og klassiska puntuta mynstri.
Hesin jakkin, sum mestsum er ein stutt útgáva av tí fyrsta eg vísti tykkum, er baaaarasta so flottur! Tú finnur hann HER
Um tú ikki hevur hug at brúka eina rúgvu av pengum, uppá at fylgja við øllum mótarákunum, so er altíð hent at keypa sær eitt turriklæð. Til dømis hetta HER, sum hevur puntamynstrið, og soleiðis kann pifta jakkan tú hevur liggjandi í skápinum eitt sindur upp.
Gott vikuskifti,
M&K


text:
"Samlaðu íløgurnar hjá landi, kommunum og vinnu eru í løtuni ov stórar", segði løgmaður í ólavsøkurøðu síni.
"Landið tekur ábyrgd, og vit ætla at drýggja komandi íløgur yvir fleiri ár. Og kommunurnar áttu at gjørt tað sama. Vit varða jú av somu familjum. Tað má kunna bera til. Í felag", legði Aksel V. Johannesen afturat.
Men spurningurin er, um hetta, sum løgmaður tosar um, ikki átti at verið gjørt fyri nøkrum árum síðani. Nógv bendir á, at búskaparvøksturin er við at minka aftur. Tað er framvegis vøkstur á nógvum økjum – tað síggja vit millum annað í lønarútgjaldingum. Men tað eru eisini ábendingar um, at vøksturin er í minking. Inntøkurnar hjá landinum eru nærum hundrað milliónir minni í ár enn somu tíð í fjør (serstaka vinningsbýtið frá Bank Nordik ikki talt við her), og tilmælini frá ICES siga fyri fyrstu ferð í nógv ár, at tað er ráðiligt at minka um bæði makrelfiskiskap og veiðu eftir sild í norðara parti av Atlantshavinum. Sambært norska IMR er orsøkin, at stovnarnir eru ov hart troyttir.
Tað er sikkurt í lagi, at land og kommunur nú fara at halda aftur á íløgusíðuni, tí tey hava brúkt rættiliga nógvar pengar seinnu árini, men hugsa vit um hvussu tað átti at verið, um landið vil tryggja eitt búskaparliga støðugt samfelag yvir longri tíð, so áttu almennu kassarnir at verið fullir nú, og tá so búskaparvøksturin hæsar av, kundi tað almenna sett gongd á ymiskt arbeiði.
Men enn einaferð uppliva vit, at tað almenna og privata hava gingið hond í hond og kappast um at gjørt íløgur. Úrslitið er, at prísirnir hækka óneyðuga nógv, bíðitíðir verða langar og ivaleyst gongur tað út yvir góðskuna á arbeiðinum eisini.
Minka inntøkurnar í samfelagnum, so minkar privati íløguhugurin beinanvegin. Tá tað hendir, so eigur tað í einum vælskipaðum samfelag at vera soleiðis, at tað almenna við tí peningi, sum er lagdur til viks í teimum góðu tíðunum, kann seta ymiskt virksemi í gongd, so sveiggini ikki verða so stór. Men nei. Ikki fyrr enn tað byrjar at ganga skeivan veg, vaknar tað almenna, og tað var tí eitt sindur hugstoytt at hoyra løgmann boða frá í ólavsøkurøðu síni í ár, at tað almenna nú fór at drýggja komandi íløgur. Hesin boðskapur skuldi havt verið borin fram fyri fleiri árum síðani.


text:
Tað ber ikki til at raðfesta øll
Politikkur17-07-2018 - 18:09 - Jóanis Nielsen
Eg skrivaði í gjár eitt lesarabræv um eitt videobrot, sum Javnaðarflokkurin hevur lagt út á sosialu miðlarnar. Í brotinum vísir flokkurin seg sum sannan jólamann, ið sigur seg hava býtt gávur út til landsins borgarar – ikki gávur frá flokkinum sjálvum, men frá okkara egna landskassa.
Tað er sjálvandi lætt at býta út í góðum tíðum, og tí spurdi eg, um flokkurin hevði nakra meining um, hvat fer at henda, tá tíðirnar ikki longur verða so góðar, sum tær eru nú. Eisini gjørdi eg vart við, at tað ber ikki til at býta so nógvar gávur út, og samtíðis fáa betri úrslit á botnlinjuni, uttan so, at eisini meira varð kravt inn. Tí spurdi eg, hvaðani teir pengarnir eru komnir.
Í gjárkvøldi svaraði Javnaðarflokkurin aftur. Svarið er skuffandi, tí heldur enn at svara spurningunum, verður í einum forhánisligum tónalagi sagt, at ”tað eitur raðfesting” - sum um at eg ikki veit tað.
At raðfesta merkir at ”prioritera”, Men Javnaðarflokkurin sigur einki um, hvat sitandi samgonga hevur raðfest lægri. Flokkurin nevnir bara, hvat tey hava raðfest hægri. Og júst tað er trupulleikin. Tá tú stillar fólk í eitt bíðirað, so ber ikki til at stilla øll fremst. Skal onkur hálast longur fram í røðini, so merkir tað, at onkur annar má longur aftur. At raðfesta alt hægri, eitur á góðum føroyskum ”at oyðsla”.
Svarar ikki spurningunum
Javnaðarflokkurin viðgongur, at øktu inntøkurnar partvíst koma frá góðu gongdini í búskapinum og partvíst frá øktum avgjøldum. Flokkurin svarar tó ikki spurninginum, hvat tey ætla at gera, tá gongdin í búskapinum ikki longur verður líka góð.
Um avgjøld sigur flokkurin millum annað, at tilfeingisvinnurnar rinda nú ”eitt rímuligt gjald fyri atgongdina til ognirnar hjá okkum øllum...” og kortini svarar hann ikki grundleggjandi spurninginum, hvussu hann í framtíðini ætlar at rinda sínar gávur til Føroya fólk, um til dømis makrelurin hvørvur aftur úr føroyskum sjógvi?
Samhaldsfasti gevur landskassanum nógvan skatt
Javnaðarflokkurin nevnir síðani Samhaldsfasta: ”Við at vit øll rinda meira í Samhaldsfasta, hava vit møguleika at geva pensjónistunum meira at liva fyri hvønn mánað,” sigur flokkurin.
Men var tað ikki okkurt við, at við nýggju pensjónsskipanini verður mótroknað í grundarupphæddin í fólkapensjónini ístaðin? Og taki eg feil tá eg sigi, at bæði tey sum rinda inn til Samhaldsfasta og tey sum fáa út, rinda skatt av tí sum tey ávikavist rinda inn og fáa út? Tað vil siga, at landskassin sleppur undan at rinda ein part av pensjónini, sum er flutt yvir í Samhaldsfasta, og hann fær harafturat skatt frá bæði teimum sum rinda inn og teimum sum fáa út. - Hví bleiv tað ikki nevnt í videobrotinum hjá Javnaðarflokkinum?
Eg haldi meg minnast, at onkur skuldu rulla forskattingina av pensjónini aftur. Tað er ikki gjørt, men í staðin skulu fólk nú rinda bæði forskatt og eftirskatt av gjaldinum til Samhaldsfasta.
Fátækradømi og umhvørvi
Javnaðarflokkurin sigur, at samgongan hevur raðfest tey við lægru inntøkunum og hevur lagt avgjald á tað sum dálkar umhvørvið. Alt gott um tað, men hetta kann ikki hava eydnast serliga væl, tí tøl frá Hagstovuni vísa nú, at innflutningurin av olju er vaksin, og framvegis liva fleiri enn 10 prosent av Føroya fólki í fátækarváða.
Menningarkvotur skulu fremja rættvísi
Síðani stendur í svarinum: ”Við menningarkvotum og uppboðsølu hava vit nú fingið eitt rættvísari virðisbýti og eina meira javnbjóðis atgongd til fiskivinnuna.”
Hetta spurdi eg ikki um, men kortini er tað áhugavert.
Uttan iva koma menningarkvoturnar væl við hjá teimum sum fáa tær, men er tað eitt rættvísari býti, at tey sum búgva í ávísum økjum í landinum, skulu keypa síni veiðirættindi, meðan tey sum búgva onkra aðrastaðni, skulu fáa tey fyri einki?
Um til dømis tríggir umsøkjarar eru úr somu bygd, fær bygdin so tríggjar menningarkvotur, ella skal tann eini umsøkjarin politiskt veljast framum hinar? Hvussu rættvíst kann tað gerast?
Sambært lógini um sjófeingi eru menningarkvoturnar ætlaða til at hjálpa økjum, har atgongdin til sjófeingi er avmarkað, arbeiðsloysið er stórt, ella fólkatalið er minkandi. Um nú eitt øki fær menningarkvotu grundað á, at arbeiðsloysið er stórt og fólkatalið er minkandi, hvat hendir so tann dagin, tá arbeiðsloysið í økinum, orsaka av menningarkvotuni, minkar og fólkatalið veksur? Missa tey so menningarkvotuna aftur?
Jú hatta verður sanniliga spennandi at síggja.
Og so havi eg hug at spyrja Javnaðarflokkin, sum sigur, at føroyingar nú hava fingið ”javnbjóðis atgongd til fiskivinnuna”: Hvør fiskar í dag, sum ikki eisini fiskaði áðrenn nýggja fiskivinnuskipanin varð sett í gildi?
Raðfestir øll
Samanumtikið sigur Javnaðarflokkurin í svarinum, at ”tað eitur raðfesting”, og hann hevur sett hesi í fremstu røð: Tey ungu, barnafamiljurnar og tey eldru. - Altso ung, miðaldrandi og gomul. - ja vit kunnu tað sama siga at øll standa fremst.
Politikkur er at býta virði - at taka inn og geva út. Men um øll – ella næstan øll - skulu hava meira út, hvør skal so rinda meira inn? Hvør missir, og hvussu er ætlanin at gera, tá góðu tíðirnar versna og hinir samgonguflokkarnir fara at lækka ríkisveitingina? – tey siga, at tað skal gerast longu í komandi valskeiði.
Helgi Abrahamsen


text:
- Tíðindi, mentan og ítróttur
Wunder Pitsa besti filmur
Tak niður
Wunder Pizza snýr seg um ein trøllvaksnan mann, ið býr heima hjá mammu síni, men ikki lyftir ikki hond frá síðu og brúkar allar tíðina upp á at spæla telduspøl. Tá hann fyrstu ferð verður kroystur til arbeiðis sum pizzaboð av mammuni, henda ting og sakir.
Wunder Pizza var ein av 19 stuttfilmum, sum blivu til um vikuskiftið. Teir 60 luttakararnir í kappingini fingu 48 tímar at gera ein film, sum skuldi vera millum 2 og 6 minuttir til longdar. Arbeiðssetningurin var "fyrstu ferð", og so skuldi ein lykil vera partur av søguni.
Vinningurin var eitt gávukort til el-lutir fyri 10.000 krónur.
Sí eisini


text:
Orð og lag: Aage Samuelsen
Týtt: Kajfinn Hammer
1. Jesus, mín Frelsari, er mildur og eymur,
søtari er fyri mær Hann enn nakar dreymur!
Krossins deyða leið, men í kraft Hann nú livir,
sigur ævigan Hann vann.
Niðurlag: Syng eitt hallelujalag,
syng um Jesus hvønn ein dag!
Honum prís vit bera,
Hann vár hjálp skal vera,
syng eitt hallelujalag!
2. Gamlir patriarkar um Jesus profeteraðu,
lærusveinar Hansara vítt Orðið demonstreraðu,
Jesus var við og gjørdi tekin og undur,
tað var Hann, sum sigur vann.
3. Jesus Kristus, Leyvan av Juda ætt og rót,
opnar eygu blindra og ber lamnum heilsubót.
Hvítusunnueldin á jørð Hann her kveikti,
eftir at Hann sigur vann.
4. Midnáttsrópið ljóðar, Guð vekur upp tey deyðu,
reisir upp hin falna og tí blinda gevur eygu.
Brúðurin til reiðar seg ger at møta Honum,
sum ævigan ein sigur vann.


text:
25. Mar 2014
Tað er kenda søgan um Olivur Twist eftir Charles Dickens, sum nú skal á pall sum musikal í Gøtu. Leikurin bleiv so umfatandi og fyllur so nógv, at tey ikki kundu vera inni í kendu og hugnaligu hølinum hjá Losjuni í Gøtu,...
18. Mar 2014
Vælkomin til ein sjónleik, sum eisini er ein veitsla, har tú er gestur! "Morð á Mýruborg" er fyrsti leikurin í Føroyum av hesum slag - ein "Murder Mystery Dinner"-leikur. Tey ungu í Virkinum eiga hugskotini, Sóley Danielsen er leikstjóri og hevur saman við...
14. Mar 2014
Um tú hevur trupulleikar við at tekna teg elektroniskt, so send tilmeldingina við telduposti ella við at ringja til okkara á tlf. 285624. ...
28. Feb 2014
Aðalfundurin verður í Áarstovu í Sjónleikarhúsinum í Havn leygardagin 29 mars 2014 kl. 10.00 -14.00 Allir limir í limafeløgunum hava rætt at møta á aðalfundinum. Fyri vali standa nevndarlimirnir Himar Joensen formaður, Petur Simosen kassameistari og Noomi Reinhert nevndarlimur og varanevndarlimurin Rudolf Joensen og Hanna...
18. Feb 2014
Vikarurin varð frumsýndur fyri fulsettum sali í Løkshøll í kvøld, og tey mongu, sum høvdu leitað sær hagar í kvøld, fingu undirhald og álvarsemi fyri hvørt oyra.
06. Feb 2014
Sjónleikur í Virkinum á Sandi!Talan er um ein "murder mystery dinner" leik. Tíðin er 1950 og staðið er Ongland. Áskoðarin sleppur saman við 2 loyniløgreglumonnum at loysa drápsgátuna.Katrin Petersen er samskipari og stigtakari, og Sóleyð Danielsen er leikstjóriGleðið tykkum til frumframførðsluna tann 21. mars! ...
14. Jan 2014
FYRSTA STOVUKONSERTIN ER ÚTSELD! Haldið eyga við, nær næsta stovukonsertin verður á Facebook – ella á kalendaranum á http://MUSIC.fo HVAR? Frá 15. januar 2014 verður eini røð av spennandi stovukonsertum og kvøldsetum við felagsheitinum F’LJÓÐ í Stoffalág 18 í Havn. VIÐ HVØRJUM? Fyrsta konsertin í...
14. Jan 2014
So eru vit farin í holt við nýggja árið og nógv spennandi er fyri framman. Longu í februar/mars, verður skeið aftur í "rødd og rørslu" við Súsonnu og Riu Tórgarð. Á Sandi arbeiða tey ungu við eini sera sjáldsamari verkætlan sum er ein upplivilsi...


text:
Royndir & próvtøkur
Upptøku – ársroynd og próvtøkur í høvuðsljóðføri
Mannagongdir:
- Umsøkjari framførir síni sjálvvaldu verk
- Umsøkjari framførir tónastigar ella tær uppgávur, ið eru ásettar til ávísu ljóðførini.
- Umsøkjari framførir blaðsspæl og/ella tað verk, ið frammanundan honum er handað. Til blaðspælsroyndina fær umsøkjari lítla løtu at umráða seg í (umleið 1 min).
- Eftir at próvnevndin hevur mett um avrikið, verður stutt samrøða við umsøkjaran, har ið spurningar kunnu verða settir.
- Umsøkjari er ikki tilstaðar meðan mett verður.
- Umsøkjari fær boð um upptøku á Miðnám í seinasta lagi tveir yrkadagar eftir at allar upptøkuroyndir hava verið.
- Til ársroynd gevur leiðsla skúlans munnlig boð, um viðkomandi hevur staðið royndina. Sama er galdandi fyri próvtøku
Til ársroynd og próvtøku er ikki tónastigaspæl.
Samskipari og leiðari á Miðnám, kunnar frammanundan próvdómarar um serstøk krøv og fyrireikar tað tilfar, ið skal nýtast til royndina ella próvtøkuna.
Próvdómarar
Próvnevndin er mannað við fýra fólkum.
- Einum fremmandum próvdómara. Ymiskir próvdómarar eru til klassiskt og rútmiskt.
- Eitt umboð fyri leiðsluna á Tórshavnar musikkskúla
- Leiðarin fyri Miðnám, ið leiðir, skipar fyri og fyrireikar royndina
- Ein av leiðsluni settur faklærari. Hesin kann vera lærari umsøkjarans/næmingsins. Faklærari skal meta um avrik umsøkjarans. Faklærarin er tilstaðar alla royndina, tó ikki til endaligu støðutakan og raðfesting
- Umsøkjari til upptøkuroynd verður mettur sum “skikkaður” ella “ikki skikkaður”.
- Næmingur til ársroynd og próvtøku fáa støðumet frá próvnevndini til samrøðu eftir royndina.
- Próvnevndin verður at innstilla umsøkjarar til upptøku eftir raðfesting, um fleiri “skikkaðir” umsøkjarar eru, enn pláss er fyri. Henda raðfesting verður bert handað leiðsluni til innanhýsis nýtslu.
- Limirnir í próvnevndini eru fevndir av vanligari tagnaðarskyldu.
Upptøkuroyndin er 20 min (íroknað egna framførslu 6-8 min.), tónastigar/blaðspæl og samrøðu)
1. ársroyndin er 20 min (egin framførsla 10 min. og samrøða)
2. ársroyndin er 25 min (egin framførsla 12-15 min. og samrøða)
Próvtøkan er 30 min (egin framførsla 15-18 min. og samrøða)


text:
Trygdarløgreglan setti dagsskránna
30.04.2017 - Miðlabreytin
Nám X næmingar vitjaðu seinnapartin í dag Stasi fongslið.
Stasi, ið var stytting fyri Staatssicherheit – var ein andsøgn í sær sjálvum, tí trygdin hjjá statinum var at verja seg fyri egna fólkinum.
Týskurin var eftir týskinum. Eingin samfelagsandi var, og óttin fyri, at egin vælferð var skerd var sterkari enn ynskið um vinna øllum rímilig kor.
Eisini persónligu søgurnar frá ferðaleiðarunum gjørdu árin á næmingarnar. Ein fangi segði frá, hvussu stuttu løturnar saman við síni trúlovaðu forðaðu honum í at gerast sinnisjúkur.


text:
Thursday, October 30, 2014
Langtberandi fiskidagar?
Við at hyggja nærri at hvussu uppsjóvarskip og verksmiðjutrolarar hava gjørt fyri at klára seg, ber uttan iva til at broyta fiskidagaskipanina til tað betra fyri heimaflotan — ikki minst tá tað kemur til tað stirvna uppbýtið av skipabólkum.
Føroysk uppisjóvarskip og verksmiðjutrolarar hava ein sunnan rakstur og eina hóskandi tilfeingisrentu sambært búskaparfrøðingar. Tískil eiga okkara politikarar ikki at gera nakað í óðum verkum her — never change a winning team. Hinvegin stendur so illa til við heimaflotanum at talan er um ein vinnupolitiskan trupulleika; yvirkapasitetur saman við yvirregulering ger tað torført hjá teimum skipunum at klára seg.
Tað lógar- og regluverk sum fastlæsir skip og bátar í sokallaðar skipabólkar — ávísar kategoriir út frá fiskireiðskapi og stødd á fiskifari — er eitt dømi um forðing fyri neyðugum tillagingum og rationaliseringum, og ger tað torført at fáa lønsemi í raksturin hjá reiðaríunum.
Grundgevingarnar fyri at hava eitt strangt býti millum skipabólkar vóru ikki minst samfelagsligar, nevniliga at skipanin skuldi fyribyrgja dramatiskum flytingum av fiskirættindum og í so máta virka stabiliserandi fyri lokalsamfeløgini. Men eitt er gott endamál, eitt annað búskaparligur veruleiki.
Um ein reiðari keypir eitt skip við tilhoyrandi veiðirættindum, so kann viðkomandi rationalisera sín raktstur við at taka burtur yvirkapasitet. Tað kann gerast við t.d. at selja eitt skip uttan at selja tilhoyrandi rættindi og ístaðin leggja tey rættindini aftur at verandi loyvi hjá øðrum skipi, soleiðis at eftirverandi skip hjá reiðarínum hava nóg mikið av rættindum. Soleiðis hevur gongdin verið millum uppisjóvarskip og millum verksmiðjutrolarar, og hesir flotar eru ídag væl fyri og hava t.d. ikki nakran størri yvirkapasitet at dragast við. Men í heimaflotanum, sum virkar undir fiskidagaskipanini, er øðrvísi. Her fær eitt reiðarí ikki fullan ágóða av at leggja loyvir saman.
Eitt er at skipið liggur fast í sínum bólki og kann ikki flytast úr einum bólki í annan — tú kanst ikki uttan víðari keypa eitt línuskip og brúka tilhoyrandi fiskidagar til garnaveiði. Júst slíkur flexibilitetur var annars í sínari tíð upprunin til tað sum seinni gjørdist okkara uppisjóvarfloti — skipini royndu við línu eftir toski og øðrum botnfiski ein part av árinum og skiftu til garnaveiði eftir sild ein annan part av árinum. Seinni fóru summi at útgera seg við nót og, sum sagt verður, the rest is history.
Síðani kemur at fiskidagarnir eru avmarkaðir til eitt ár í senn, og tað er torført í praksis hjá einum fiskiskipi at brúka meir enn einar 180 effektivar fiskidagar um árið, serliga um kvotur undir Íslandi ella við Flemish Cap eru uppií, og tað eru tær hjá flestu línuskipum sum klára at fáa endarnar at røkka saman. Um tú hevur eitt línuskip og vilt keypa eitt afturat við loyvi og døgum fyri síðani at selja annað skipið út úr bólkinum, kanska av landinum, og leggja fiskidagarnar aftur at hinum, so skuldi hetta kunnað givið ein sokallaðan rationaliserings vinning. Men í veruleikanum fært tú bara partvís hendan vinning og gevur samstundis øllum reiðarunum í sama skipabólki ókeypis líka nógvan ágóða av hesum, í og við at færri skip tá eru eftir í bólkinum aftaná at tað eina skipið er farið út. Alt gott um tað, men ein vinnulig fyritøka skal geva búskaparligt avkast og tað er avmarkað hvussu nógv hon kann offra seg fyri aðrar fyritøkur.
Marinpark neyvan ætlanin
Yvirkapasitetur hevur serliga víst seg at vera ein trupulleiki í bólkinum línuskip. Tá fiskidagaskipanin kom í 1996 varð eitt stórt arbeiði gjørt fyri at rokna út veiðitrýst og meta um skipabólkar eisini út frá samfelagsligum sjónarmiði, og alt gott um tað. Síðani vórðu ‘vatntøtt skott’ sett millum bólkarnar. Uttan iva var tilgongdin ávirkað av tí sum var við at henda tá í Íslandi, Kanada og aðrastaðni, har fleiri lokalsamfeløg vóru illa roynd av at fiskikvotur vórðu seldar av einum plássi til annað, meðan talið á reiðaríum minkaði dramatiskt og alsamt meira av virkseminum kring fiskivinnuna varð savnað á nøkrum heilt fáum plássum.
Vissuliga hava vestmenningar og sørvingar selt skip og rættindi fyri góðar pengar, men lítið bendir á at tær lokalsamfelagsligu avleiðingarnar hava verið so oyðandi í Føroyum at tað kann samanberast við tað sum er hent í londum sum geografiskt eru nógv størri og hava nógv longri ímillum tey ymisku plássini.
Nógv vatn er runnið í sjógvin undir teimum skjótt 20 árunum sum eru gingin síðani 1996, tá fiskidagaskipanin kom. Tíðin er kanska búgvin til at endurskoða í øllum førum partar av hesari skipan. Argumentið um at varðveita fiskidagar sum regulering til blandaðan botnfiskiskap er fínt — við fiskidøgum slepst undan óneyðugari útblaking og tørvinum á at svika við veiðihagtølum.
Men tað stirvna uppbýtið av skipabólkum eigur uttan iva at verða endurskoðað til frama fyri eitt munandi meira einfalt uppbýti, eitt nú millum stórdrift og smádrift. Síðstnevnda kategori kundi verið fyri útróðurin og kundi havt leiklutin at uppfylla eina samfelagsliga funktión heldur enn at skula geva hægst møguligan fíggjarligan vinning. Restin kundi verið skipað soleiðis sum reiðarnir sjálvir ynskja tað.
Hartil kemur í sambandi við tann nógva makrelin í føroyskum sjógvi sum er býttur út í seinastuni til uppsisjóvarskip, flakatrolarar, rækjuskip og onnur, herundir skip í heimaflotanum, at síðstnevndi bólkur — heimaflotin, øll tey skipini sum virka undir fiskidagaskipanini — hevur aðrar og meira restriktivar reglur at liva undir enn hinir bólkarnir.
Ein annar trupulleiki er at ov nógvir óbrúktir fiskidagar liggja í skipanini — reiðaríini fáa sínar fiskidagar endurnýggjaðar á hvørjum ári, bara við at brúka 60 prosent av teimum. Skipanina hevði helst blivið meira dynamisk — og tað loysti seg meira fyri tann einstaka reiðaran at rationaliserað raksturin í mun til fiskidagar — um kravið fyri gagnnýttar fiskidagar í einum fiskiári varð sett upp nakað, kanska til eini 75 prosent. Tá hevði talið á deyðum døgum minkað, og skipanin hevði verið meira effektiv og meira hevði komið burturúr.
Fyri alt tað nýtast fiskidagarnir heldur ikki at vera avmarkaðir til eitt ára tíðarskeið. Skipanin kundi møguliga verðið løgd um til fiskidagar fyri 10-ára skeið ístaðin. Tað hevði sannlíkt gjørt tað lættari hjá reiðaríum at rationaliserað og fingið fullan ágóða av tí.
Eisini man tíðin vera komin til at lata upp nakrar av teimum fiskileiðunum sum einaferð í tíðini vórðu ‘fyribils stongdar‘ — eftirhondini er talan um sera umfatandi partar av landgrunninum sum meir ella minni alla tíðina eru stongdir serliga fyri troling men eisini fyri annan fiskiskap, og enn hevur einki verið at hoyrt um nakrar av teimum vísindaligu kanningunum sum skuldu siga hvørji árin hesar steingingar høvdu á fiskastovnar og havvistfrøði. Tað var neyvan ætlanin at helmingurin av landgrunninum skuldi enda sum marinpark.
Føroysk uppisjóvarskip og verksmiðjutrolarar hava ein sunnan rakstur og eina hóskandi tilfeingisrentu sambært búskaparfrøðingar. Tískil eiga okkara politikarar ikki at gera nakað í óðum verkum her — never change a winning team. Hinvegin stendur so illa til við heimaflotanum at talan er um ein vinnupolitiskan trupulleika; yvirkapasitetur saman við yvirregulering ger tað torført hjá teimum skipunum at klára seg.
Tað lógar- og regluverk sum fastlæsir skip og bátar í sokallaðar skipabólkar — ávísar kategoriir út frá fiskireiðskapi og stødd á fiskifari — er eitt dømi um forðing fyri neyðugum tillagingum og rationaliseringum, og ger tað torført at fáa lønsemi í raksturin hjá reiðaríunum.
Grundgevingarnar fyri at hava eitt strangt býti millum skipabólkar vóru ikki minst samfelagsligar, nevniliga at skipanin skuldi fyribyrgja dramatiskum flytingum av fiskirættindum og í so máta virka stabiliserandi fyri lokalsamfeløgini. Men eitt er gott endamál, eitt annað búskaparligur veruleiki.
Um ein reiðari keypir eitt skip við tilhoyrandi veiðirættindum, so kann viðkomandi rationalisera sín raktstur við at taka burtur yvirkapasitet. Tað kann gerast við t.d. at selja eitt skip uttan at selja tilhoyrandi rættindi og ístaðin leggja tey rættindini aftur at verandi loyvi hjá øðrum skipi, soleiðis at eftirverandi skip hjá reiðarínum hava nóg mikið av rættindum. Soleiðis hevur gongdin verið millum uppisjóvarskip og millum verksmiðjutrolarar, og hesir flotar eru ídag væl fyri og hava t.d. ikki nakran størri yvirkapasitet at dragast við. Men í heimaflotanum, sum virkar undir fiskidagaskipanini, er øðrvísi. Her fær eitt reiðarí ikki fullan ágóða av at leggja loyvir saman.
Eitt er at skipið liggur fast í sínum bólki og kann ikki flytast úr einum bólki í annan — tú kanst ikki uttan víðari keypa eitt línuskip og brúka tilhoyrandi fiskidagar til garnaveiði. Júst slíkur flexibilitetur var annars í sínari tíð upprunin til tað sum seinni gjørdist okkara uppisjóvarfloti — skipini royndu við línu eftir toski og øðrum botnfiski ein part av árinum og skiftu til garnaveiði eftir sild ein annan part av árinum. Seinni fóru summi at útgera seg við nót og, sum sagt verður, the rest is history.
Síðani kemur at fiskidagarnir eru avmarkaðir til eitt ár í senn, og tað er torført í praksis hjá einum fiskiskipi at brúka meir enn einar 180 effektivar fiskidagar um árið, serliga um kvotur undir Íslandi ella við Flemish Cap eru uppií, og tað eru tær hjá flestu línuskipum sum klára at fáa endarnar at røkka saman. Um tú hevur eitt línuskip og vilt keypa eitt afturat við loyvi og døgum fyri síðani at selja annað skipið út úr bólkinum, kanska av landinum, og leggja fiskidagarnar aftur at hinum, so skuldi hetta kunnað givið ein sokallaðan rationaliserings vinning. Men í veruleikanum fært tú bara partvís hendan vinning og gevur samstundis øllum reiðarunum í sama skipabólki ókeypis líka nógvan ágóða av hesum, í og við at færri skip tá eru eftir í bólkinum aftaná at tað eina skipið er farið út. Alt gott um tað, men ein vinnulig fyritøka skal geva búskaparligt avkast og tað er avmarkað hvussu nógv hon kann offra seg fyri aðrar fyritøkur.
Marinpark neyvan ætlanin
Yvirkapasitetur hevur serliga víst seg at vera ein trupulleiki í bólkinum línuskip. Tá fiskidagaskipanin kom í 1996 varð eitt stórt arbeiði gjørt fyri at rokna út veiðitrýst og meta um skipabólkar eisini út frá samfelagsligum sjónarmiði, og alt gott um tað. Síðani vórðu ‘vatntøtt skott’ sett millum bólkarnar. Uttan iva var tilgongdin ávirkað av tí sum var við at henda tá í Íslandi, Kanada og aðrastaðni, har fleiri lokalsamfeløg vóru illa roynd av at fiskikvotur vórðu seldar av einum plássi til annað, meðan talið á reiðaríum minkaði dramatiskt og alsamt meira av virkseminum kring fiskivinnuna varð savnað á nøkrum heilt fáum plássum.
Vissuliga hava vestmenningar og sørvingar selt skip og rættindi fyri góðar pengar, men lítið bendir á at tær lokalsamfelagsligu avleiðingarnar hava verið so oyðandi í Føroyum at tað kann samanberast við tað sum er hent í londum sum geografiskt eru nógv størri og hava nógv longri ímillum tey ymisku plássini.
Nógv vatn er runnið í sjógvin undir teimum skjótt 20 árunum sum eru gingin síðani 1996, tá fiskidagaskipanin kom. Tíðin er kanska búgvin til at endurskoða í øllum førum partar av hesari skipan. Argumentið um at varðveita fiskidagar sum regulering til blandaðan botnfiskiskap er fínt — við fiskidøgum slepst undan óneyðugari útblaking og tørvinum á at svika við veiðihagtølum.
Men tað stirvna uppbýtið av skipabólkum eigur uttan iva at verða endurskoðað til frama fyri eitt munandi meira einfalt uppbýti, eitt nú millum stórdrift og smádrift. Síðstnevnda kategori kundi verið fyri útróðurin og kundi havt leiklutin at uppfylla eina samfelagsliga funktión heldur enn at skula geva hægst møguligan fíggjarligan vinning. Restin kundi verið skipað soleiðis sum reiðarnir sjálvir ynskja tað.
Hartil kemur í sambandi við tann nógva makrelin í føroyskum sjógvi sum er býttur út í seinastuni til uppsisjóvarskip, flakatrolarar, rækjuskip og onnur, herundir skip í heimaflotanum, at síðstnevndi bólkur — heimaflotin, øll tey skipini sum virka undir fiskidagaskipanini — hevur aðrar og meira restriktivar reglur at liva undir enn hinir bólkarnir.
Ein annar trupulleiki er at ov nógvir óbrúktir fiskidagar liggja í skipanini — reiðaríini fáa sínar fiskidagar endurnýggjaðar á hvørjum ári, bara við at brúka 60 prosent av teimum. Skipanina hevði helst blivið meira dynamisk — og tað loysti seg meira fyri tann einstaka reiðaran at rationaliserað raksturin í mun til fiskidagar — um kravið fyri gagnnýttar fiskidagar í einum fiskiári varð sett upp nakað, kanska til eini 75 prosent. Tá hevði talið á deyðum døgum minkað, og skipanin hevði verið meira effektiv og meira hevði komið burturúr.
Fyri alt tað nýtast fiskidagarnir heldur ikki at vera avmarkaðir til eitt ára tíðarskeið. Skipanin kundi møguliga verðið løgd um til fiskidagar fyri 10-ára skeið ístaðin. Tað hevði sannlíkt gjørt tað lættari hjá reiðaríum at rationaliserað og fingið fullan ágóða av tí.
Eisini man tíðin vera komin til at lata upp nakrar av teimum fiskileiðunum sum einaferð í tíðini vórðu ‘fyribils stongdar‘ — eftirhondini er talan um sera umfatandi partar av landgrunninum sum meir ella minni alla tíðina eru stongdir serliga fyri troling men eisini fyri annan fiskiskap, og enn hevur einki verið at hoyrt um nakrar av teimum vísindaligu kanningunum sum skuldu siga hvørji árin hesar steingingar høvdu á fiskastovnar og havvistfrøði. Tað var neyvan ætlanin at helmingurin av landgrunninum skuldi enda sum marinpark.
Subscribe to: Post Comments (Atom)


text:
Dominikanalýðveldið
Dominikanalýðveldið (spanskt: República Dominicana) ella Dominikanska Lýðveldið, er lýðveldi í Karibia.
Innihaldsyvirlit
Søga[rætta | rætta wikitekst]
Landið var undir Spania í mong ár, men nú er ávirkanin úr USA stór.
Fólkið[rætta | rætta wikitekst]
Fólkið og mentanin hava røtur aftur í spanska, afrikanska og indiánska mentan.
Búskapur[rætta | rætta wikitekst]
Fólkið í Dominikanalýðveldinum hevur betri kor enn í Haiti, har ógvuliga fá hava ráð at søkja sær læknahjálp. Mest eru tað ferðavinnan og námsvinnan, ið hava styrkt búskapin í lýðveldinum. Eisini hava myndugleikarnir stuðlað nýggjum vinnugreinum, til dømis klædnavirkjum. Seinastu árini eru bygdir mangir frítíðarstaðir, og hevur tað givið nógv arbeiði. Nógv fólk úr Haiti kemur eisini higar at arbeiða.
Har er silvur, platin, uran og nikkul, og har er eisini størsta gullnám í Karibia. Ferðavinna og sukur eru høvuðsinntøkukeldur.
Landafrøði[rætta | rætta wikitekst]
Skógarklædda fjallalandslagið í Dominikanalýðveldinum líkist nógv tí í grannalandinum fyri vestan. Nógv náttúruríkidømi er í oynni.
Hygg eisini at[rætta | rætta wikitekst]


text:
Birgir Kruse
Sjónleikur
At hjarta Jóannesar Nielsen slær hart fyri Skipasmiðjuni er einki nýtt. Hann hevur bæði yrkt, leikað og barst fyri hesum staði og teim, sum har virka. Men hin 17. mars síggja vit hesa staðfesting í nýggjum ljósi á gamla Meiarínum í Havn.
Tá fer yrkisleikbólkurin Gríma at frumsýna leikin Eitir nakað land Weekend. Henda várdag, fer høvundurin Jóannes Nielsen at sita undir liðin á sjálvum skipasmiðjustjóranum Poul Mohr. Tað var treytin, tá Skipasmiðjan, kvitt og fritt, lat pallin til nýggja leikin á gamla Meirarínum. Enn ein hugfarslig staðfesting av, at vinnan og mentanin kunnu ganga hond í hond. Jú, tað várar fyri leiklistini í Føroyum.
Kveikjandi leikrit
Hetta er annar leikur, Gríma framførir hetta skeiðið. Hin fyrri var Krypilin frá Inishmaan. -Munurin er, at hesin er føroyskur, sigur Eyðun Johannessen, sum er leikstjóri. - Nú ber altíð til at ringa til høvundan og spyrja, kjakst og laga til, so best fæst burturúr, sigur ein vælhýrdur leikstjóri, sum samstundis hugleiðir um bæði Shakespeare og Ibsen. - Hetta er gott leikrit, sum beinan vegin kveikti, sigur Eyðun um tekstin hjá Jóannesi.
Jú, sanniliga, tað várar. Her kennist ein lívsæl vón í gamla Meiarínum. - Eins og Krypilin er hetta ein oyggjaleikur, sigur Eyðun - Men hesuferð heima hjá okkum og ikki fyrr í tíðini, men beint ídag!
Hvar fór Johanna?
Meðan Eyðun grundar yvir Ibsen og hansara Noru, vil hann reisa spurningin um Johannu. Tað er ein av teim seks leiklutunum í nýggja leikinum hjá Jóannesi.
Eins og fýra onnur er Johanna á afturlatnari deild. Er hon sjúk? Er hon sjúklingur? Hetta fær Ega Dam at viðmerkja, at landið alt er ein stongd deild. Katarin Nolsøe, sum hevur leiklutin sum Johanna á afturlatnu deildini, nevnir heilaárið. Ein heppin avgerð, at seta ljós á henda part í samfelagnum, júst nú.
Men heilaárið hevði eg ikki í huganum, skundar Jóannes sær at siga. Og so er kjakið ígongd í hesum livandi umhvørvi.
- Hetta eru tey gaggaðu sum vit siga. Her hitta vit tey mest forpíndu í samfelagnum, sigur Eyðun, sum greiðir frá, at tey í fyrireikinginum hava havt samband við professionell fólk á afturlatnari deild.
Hóast leikurin ikki er dokumentatión, hava tvær deildarsjúkrasystrar lisið handritið. Tær hildu fyri, at hetta handrit Jóannesar var sum at lesa dagbók av deildini. - Hetta er gerandisdagur okkara, søgdu tær.
Tveir dagar undan hevði høvundurin tó fingið leikritið aftur í høvdið við boðunum um, at tað var ónýtiligt. Soleiðis er so mangt. Vit sansa samtíðina so ymiskt, sum júst er eitt av akkerspunktunum í leikinum, skilji eg.
Hvørt ár verða 400 føroyingar innlagdir á afturlatna deild. - Tey eru okkara medmenniksju, sigur leikstjórin. - Og eg haldi, at tey sansa okkara sansaleysu tíð best, sigur Eyðun Johannesen.
Hvagar Johanna fer, hundrað ár eftir Noru, kunnu vit enn bara gita um. Várdagin hin 17. mars fæst svarið.
Jól og Jesus
Leikurin Eitir nakað land Weekend fer fram í samtíð okkara í tíðarskeiðnum frá november til út móti páskum. Í einum broti, sum sýnt varð á gamla Meiarínum í gjár, vóru vit á jólum.
Jól og Jesus eru samrøðuevnið, meðan tey pynta á deildini. Fýra sjúklingar. Fimti sjúklingurin, sum hevur hildið seg kúrran eina løtu, kemur inn á pallin. Intens og støðugt sigarettroykjandi.
Egi Dam fær um ein endan og kastar seg út í eitt anarkistiskt skemt kring jól og jólahald. Tá eg hoyri orðið kotelettakirkjan, kenni eg stuttliga penn Jóannessar. Tvífalt frálíkt.
Leikarar eru Katarina Nolsøe, Egi Dam, Hans Tórgarð, Birita Mohr og Kristina Hansen. Tey eru øll sjúklingar, sum, tá saman um kemur, tó helst munnu verða frískastu fólk í landinum. Einasti leikari, sum ikki er sjúklingur á afturlatnari deild, er Kári Øster. Hann er maður Jóhannu (Katarina Nolsøe).
Fruktagóði ivin
Høvundurin Jóannes Nielsen vil við leiki sínum sáa ein fruktagóðan iva, so áskoðarin eftir loknan leik kann fara heim - ríkaður. Um egnu samtíð okkara og um hvat rørist og hevur týdning í dagsins Føroyum.
Sunnudagin fær Jóannes handað tær ikki færri enn hundrað túsund krónurnar, sum var fyrsta virðislønin í leikritakappingini hjá Leikpalli Føroya.
Sunnudagin verður harafturat lisið úr sjey av teim níggju leikritunum, sum komu inn til kappingina hjá Leikpalli Føroya. Hátíðarløtan og upplesturin verður á gamla Meiarínum klokkan 16. Tiltakið er alment og ókeypis. Jú, várið er longu gróðursett
Sosialurin 16. februar 2001


text:
Barnið sum partur av felagsskapinum
Vit vilja virka fyri:
At børnini í Sóljugarði kenna seg sum ein part av felagsskapinum.
At børnini verða stuðlað í sínum samskifti, spæli, í at knýta vinarbond og í at hjálpa hvørjum øðrum.
At børnini uppliva, at rúm er fyri, at tey eru ymisk.
At tey kenna síni egnu mørk og virða mørkini hjá hinum.
Hetta vilja vit gera við at:
0-2 ár
Vit taka væl ímóti barninum, vísa gleði við at síggja tað. Vit geva børnunum felags upplivingar. Vit sita saman við borðið, meðan vit eta. Vit seta okkum niður á gólvið saman við børnunum og t.d. spæla, syngja og siga frá søgum. Vit hava eina felags sangløtu fyri øll børnini í Sóljugarði. Vit stuðla barninum í at spæla við hini børnini og við samskiftinum. Vit seta orð á, tá ið onkur fær ilt, grætur, flennir o.s.fr.
3-4 ár
Vit eru tilvitað um vinarløg. Vit stuðla børnunum í spæli teirra og skapa umstøður, soleiðis at børnini kunnu spæla spøl, har tey hava ymiskar leiklutir. Vit hava “runding”, har vit tosa um ymiskt, og børnini hava møguleika fyri at koma við tí, sum tey hava upp á hjarta. Vit læra børnini eisini at “hoyra” mótpartin í ósemjum. Vit gera ymiskt saman, í smærri og størri bólkum, inni og úti. Vit arbeiða við at fyribyrgja happing.
5-7 ár
Vit geva børnunum møguleika fyri at spæla spøl við reglum. Stuðla teimum í at fylgja ávísum reglum og teimum treytum, sum verða kravdar av teimum. T.d. at vinna ella tapa. Vit stuðla barninum í at taka ábyrgd fyri sær sjálvum og sínum gerðum. T.d. sjálvi at loysa ósemjur. Vit arbeiða við “Stig fyri stig”.
Hvønn týdning hevur hetta fyri barnið:


text:
1990
Jump to navigation Jump to search
Innihaldsyvirlit
Hendingar[rætta | rætta wikitekst]
- 1. januar - Mr. Bean er fyrstu ferð at síggja á ensku sjónvarpskíggjunum.
- 7. januar - Skeiva tornið í Pisa verður latið aftur fyri almenninginum av trygdarávum.
- 11. januar - Kalda kríggið: 300 000 mótmæla og krevja fullveldi í Litava.
- 10. februar - F. W. de Klerk, forseti Suðurafrika, boðar frá, at Nelson Mandela verður leyslatin dagin eftir aftaná 27 ár í fongsli.
- 26. februar - Sovjetsamveldið gongur við til at trekkja 73 500 hermenn aftur úr Kekkoslovakia áðrenn juli 1991.
- 11. mars - Kalda kríggið: Litava fær fullveldi.
- 21. mars - Namibia fær fullveldi.
- 26. mars - Oscars virðislønin verður handað. Driving Miss Daisy vinnur heiðurslønina fyri besta film.
- 1. apríl - USA upplýsir tøl frá manntali 1990, og vísir at 248 709 873 íbúgvar eru í USA.
- 7. apríl - Eldur tekur seg upp umborð á ferjuni Scandinavian Star, sum siglir úr Noregi til Danmarkar. 158 lata lív.
- 17. mai - WHO, World Health Organization, strikar homoseksualitet sum sjúku. Hatta er fyrsta stig til viðurkenning av samkyndum, sum tó og serliga í Føroyum enn hava langt á mál.
- 18. mai - Eystur- og Vesturtýskland avtala, at frá 1. juli sama ár nýta bæði londini sama gjaldoyra og fíggjarpolitik.
- 19. mai - USA og Sovjetsamveldið avtala at gevast við at framleiða kjarnorkuvápn og at oyðileggja ein stóran part av kjarnorkuvápnunum, londini eiga frammanundan.
- 22. mai - Microsoft útgevur stýrisskipanina Windows 3.0.
- 8. juni - Fyrsta sjónvarpsending verður send í HDTV (high definition TV), tá heimsmeistarakappingin í fótbólti verður send kring heimin. Evropa (miðalhúskið) fær tó ikki HD fyrr enn umleið 2004.
- 13. juni - Kalda kríggið: Farið verðu undir at bróta Berlinmúrin fullkomuliga, 7 mánaðir eftir at hann varð latin upp í november 1989.
- 26. juli - George H. W. Bush, forseti USA, skrivar undir lóg, sum verjir menningartarnað móti diskriminatión.
- 12. august - Sue, best varda eintak av einum Tyrannosaurus rex, sum nakrantíð er funnið, verður uppdagað í South Dakota, USA.
- 24. august - Armenia fær fullveldi.
- 3. oktober - Týskland verður sameinað og eitt land, í staðin fyri Vestur- og Eysturtýskland. Landið velur at nýta flagg fyrrverandi Vesturtýsklands sum flagg sítt.
- 29. oktober - Norska samgongan við Jan P. Syse, forsætismálaráðharra á odda, fellur. Gro Harlem Brundtland tekur við sum forsætismálaráðharri 5 dagar seinni.
- 13. november - Fyrsta heimasíðan, vitað er um, verður skrivað á internetinum.
- 17. november - Løgtingsval
- 1. desember - Enskir og franskir arbeiðsmenn møtast mitt undir Ermasundi og fegnast um, at tað er landfast landanna í millum fyri fyrstu ferð í 8 000 ár.
Ókendar dagsetningar[rætta | rætta wikitekst]
- J.K. Rowling fer á sumri hetta árið at skriva bókina ''Harry Potter og vitramannasteinurin''. Bókin verður liðug skrivað í 1995 og útgivin í 1997.
- Satoshi Tajiri byrjar uppá tað fyrsta av nógvu og vældámdu telduspølunum pokémon.
Ítróttur[rætta | rætta wikitekst]
Fótbóltur[rætta | rætta wikitekst]
- 8. juni - 8. juli - Heimsmeistarakappingin í fótbólti verður hildin í Italia. Vesturtýskland verður heimsmeistari, Argentina silvurvinnari og Italia bronsuvinnari.
- 8. august - Føroyar-Ísland 2-3 (1-1) í Tórshavn (Kurt Mørkøre, 10.; Jan Dam, 63.)
- 12. september - Føroyar-Eysturríki 1-0 (0-0) í Landskrona, Svøríki (Torkil Nielsen, 62.)
- 10. oktober - Danmark-Føroyar 4-1 (2-1) í Keypmannahavn (Allan Mørkøre, 22.)
Føðingar[rætta | rætta wikitekst]
- 13. januar - Liam Hemsworth, avstralskur sjónleikari (The Hunger Games)
- 9. apríl - Kristen Stewart, amerikanskur sjónleikari (Twilight)
- 15. apríl - Emma Watson, enskur sjónleikari og UN Women Goodwill Ambassador (Harry Potter)
- 4. mai - Martin Tausen, føroyskur fótbóltsleikari
- 21. juni - Heini Bech, føroyskur fótbóltsleikari
- 11. juli - Caroline Wozniacki, danskur tennisspælari.
- 27. juli - Helgi Dam Ziska, føroyskur telvari
- 15. august - Jennifer Lawrence, amerikanskur sjónleikari (The Hunger Games)
- 20. august - Ranomi Kromowidjojo, niðurlenskur svimjari
- 1. september - Mélanie René, sveisisk songkvinna
- 16. oktober - Jóhanna Guðrún Jónsdóttir, íslendsk songkvinna
- 24. november - Sarah Hyland, amerikanskur sjónleikari (Modern Family)
- 10. desember - Pál Joensen, føroyskur svimjari
- 20. desember - JoJo, amerikonsk songkvinna og sjónleikari
Andlát[rætta | rætta wikitekst]
- 25. januar - Ava Gardner, amerikanskur sjónleikari (The Night of the Iguana) (f. 1922)
- 4. apríl - Karsten Hoydal, føroyskur rithøvundur (f. 1912)
- 15. apríl - Greta Garbo, svenskur sjónleikari (Anna Karenina) (f. 1905)
- 16. mai
- Sammy Davis Jr., amerikanskur sangari og dansari (f. 1925)
- Jim Henson, skapari The Muppet Show (f. 1936)
- 23. november - Roald Dahl, norsk-enskur rithøvundur (Charlie and the Chocolate Factory) (f. 1916)
- 24. desember - Thorbjørn Egner, norskur rithøvundur, (f. 1912)


text:
Her finnur tú eitt yvirlit yvir ymiskt, ið hevur við títt viðføri at gera. Mest loyvda vekt, stødd, sertreytir fyri barnavognar, hvat tú skal gera, um tú ert so óheppin at missa viðføri burtur o.a.
Við LÁGPRÍS ferðaseðlum kanst tú hava eitt stykki av viðføri við ókeypis, sum vigar upp til 23 kg. Harumframt kanst tú hava eitt hondviðføri (í mesta lagi 8 kg) við ókeypis.
Við einum SVEIM ella SVEIM+ ferðaseðli kanst tú hava tvey stykkir av viðføri við ókeypis, sum viga upp til 23 kg hvørt, umframt hondviðføri.
Mát í mesta lagi: (55x40x25cm). Vekt: 8 kg + teldutaska
Er nøgdin av handviðføri ov stór í mun til rúmdina umborð, tilskila vit okkum rætt til at seta nakað av viðførinum í lastina á flogfarinum. Eyka viðføri ella ov stórt handviðføri kann verða tikið frá teimum ferðandi, tá ið skrivað verður inn. Tað verður vigað, merkt við ferðamálinum hjá tí ferðandi og lagt í lastina saman við restini av viðførinum.
GG: Hav altíð heilivág í handviðførinum, so tú ikki manglar hann, skuldi óhappið verið úti og viðførið verið seinkað. Er talan um serligan heiligvág og til dømis sproytur, mæla vit tær til at hava eina læknaváttan við, tí tú kanst koma út fyri, at spurnartekin verður sett við hetta, tá ið tú skalt ígjøgnum trygdareftirlitið.
Hetta er vert at hava í huga, tá ið tú pakkar títt hondviðføri:
Íløt, tupur, fløskur, dósir og líknandi kunnu í mesta lagi rúma 100 ml. hvør. Tilsamans kanst tú hava ein litur av løgi við tær í hondviðførinum.
Øll íløtini skulu verða pakka í ein (og sama) 1 liturs posa, ið er gjøgnumskygdur og kann latast upp og aftur.
Løgir fevna um t.d. gelé, smyrsl, luktilsi, tannkrem, vatn, sjampo, rakiskúm o.s.fr. Ivast tú, kanst tú spyrja á flogvøllinum áðrenn fráferð.
Tú hevur loyvi til at hava heiligvág við tær, har íløtini eru størri enn 100 ml. hvørt. Vit mæla tær tó til, at hava eina læknaváttan við, sum váttar, at tær tørvar heiligvágin.
Matur til pinkubørn er, eins og sjúkrakostur, eisini undantikin hesum reglunum.
Legg til merkis: Pinkubarnamatur/løgur, sjúkrakostur og heiligvágur skulu øll pakkast í sama slag av gjøgnumskygdum posum, sum vanliga verða nýttir til at pakka løgir í. Trygdarvørarnir kunnu krevja at tú prógvar, at innihaldið í posunum er tað, tú sigur tað vera.
Vit mæla til, at alt viðføri er skilliga frámerkt við navni og telefonummari hjá tí ferðandi. Viðføri skal verða pakkað soleiðis, at tað tolir vanliga viðførisviðferð. Tað merkir, at viðførið skal bæði tola at bera við annað viðføri á viðførisbandinum og verða lastað í og úr flogfarinum.
Ferðandi hava sjálvi ábyrgd av at pakka innskrivaða viðføri sítt soleiðis, at innihaldið ikki fær skaða. Sambært Montrealsamtyktini ábyrgdast ferðandi fyri skaða, sum flogfelagið hevur elvt til, um viðførið er skilaleyst pakkað, t.d. um ein fløska við løgi brotnar og skaðar annað viðføri.
Vit taka ikki móti viðføri, ið vigar oman fyri 32 kg/stk. Vektmarkið er ikki galdandi fyri elektriskar koyristólar og ávíst annað viðføri, ið ikki ber til at taka sundur. Til dømis kavaraútgerð, stór ljóðføri ella livandi dýr í lastini.
Vit mæla til, at niðanfyri nevndu lutir ikki verða tiknir við í innskrivað viðføri, av tí at vit hava avmarkaða endurgjaldsábyrgd, um so er, at innskrivað viðføri verður skatt ella mist. Virðislutir sum:
Pengar, prýði/gimsteinar, telda/útgerð, telduspælútgerð, myndatólvideotól, fartelefon, glas og/ella fløskur, matur(sum ikki heldur sær), brillur/sólbrillur, lyklar, arbeiðsskjøl, samleikaskjøl, heilivágur og medisinskar váttanir
Tað er skylda hjá tí ferðandi at syrgja fyri, at viðførið ikki inniheldur nakað, sum kann seta flogfar, persónar ella góðs umborð á flogfarinum í vanda ella elva til skaða. Tað kann vera m.a. tað, sum er nevnt sum vandamikið góðs í altjóðareglunum hjá Mere om forbudte genstande á heimasíðuni hjá danska Trafikstyrelsen.
LEGG TIL MERKIS: Ferðandi hava ábyrgd av, at viðførið er skilagott pakkað og ikki hevur bannaðar lutir.
Lithium-battarí
Atlantic Airways fylgir leiðreglunum hjá IATA um flutning av lithiumbattaríum.
Legg tó til merkis, at tað av trygdarávum ikki er loyvt at hava við sær Personal Movement Devices (PMD) við lithiumbattaríum (t.d. hoverboard, solowheels, segway o.s.fr.). Alt slíkt verður sent sum frakt.
Ikki er loyvt at nýta elektroniskar sigarettir umborð á flogførunum hjá Atlantic Airways. Tær skulu verða verandi í handviðførinum á ferðini. Sama er galdandi fyri elektroniskar pípur og sigarir.
Ferðast tú við barni, kanst tú hava barnavogn/klappvogn við sum innskrivað viðføri, uttan at tað kostar eyka.
Ber til at taka vognin sundur, eigur tað altíð at verða gjørt. Pakka hvønn partin í plastposa ella aðra verju. Vit hava serligar plastposar á skrivstovuni hjá Atlantic Airways á flogvøllinum fyri DKK 30 /stk. Legg til merkis, at bert barnavognurin/klappvognurin skal verða pakkaður í plastposarnar.
Vilt tú hava bilstól við umborð, skalt tú bíleggja barnaferðaseðil til pinkubarn títt og tískil rinda sama prís sum fyri 2-11 ára gomul børn. Bilstólurin kann annaðhvørt vera fram- ella afturvendur og verður spentur fastur í setrið við síðuna av tínum. Tá ið tú bíleggur setur til bilstól, skalt tú seta teg í samband við Kundatænastuna +298 341000
Innskrivaður bilstólur er ókeypis.
Bestu ráðini eru at pakka súkkluna í súkklutasku ella –kuffert. Eingin skráseting er kravd frammanundan! Ferðast tú uttan súkklutasku, skalt tú snara róðrinum eitt fjórðingsumfar, skrúva pedalarnar av og lat luftina úr dekkunum. Súkklan verður roknað sum eitt stykki av viðføri.
El-súkklur verða mettar sum vandamikið góðs og eru ikki loyvdar at hava við.
Her finnur tú kunning um, hvussu tú skalt gera, um tú ferðast við serligum viðføri sum t.d. kavatútgerð, skíðum, ljóðføri o.ø.
Kavaraútgerð
Kavaraútgerð kann fevna um trýstfløsku (tóm), eitt sett við regulatori og octopussi, ein vest, eina kavaragrímu, fitjar, eitt snorkul umframt lykt (lykt og battarí skulu vera tikin sundur - og battarí skal takast við sum handviðførið).
Kavaraútgerðin verður roknað sum eitt stykki av viðføri.
Fiskiútgerð
Tráður skulu í rør úr slagføstum tilfari. Fiskiútgerð verður roknað sum eitt stykki av viðføri.
Golftaska
Í golftaskuni kunnu í mesta lagi vera 14 golfkylvur, 12 golfbóltar og einir golfskógvar. Golftaskan verður roknað sum eitt stykki av viðføri.
Ljóðføri
Ljóðføri kunnu havast við í kabinuna, um mátini á ljóðførinum ikki fara upp um mátini fyri handviðføri (55 x 40 x 23 cm) og viga í mesta lagi 8 kg.
Vilt tú hava ljóðføri við í kabinuna, sum er størri enn hesi mát (max. 140x46x30cm), skalt tú seta teg í samband við Kundatænastu okkara. Tú mást bíleggja tín egna ferðaseðil og eitt eyka setur til ljóðførið fyri galdandi ferðaseðlaprís samstundis.
Um tú skrivar ljóðførið inn, skal tað vera í hørðum húsa, og verður tað roknað sum eitt stykki av viðføri.
Málningar og onnur list
Málningar, sum ikki eru størri enn mest loyvdu mát (55 x 40 x 25), kunnu verða tikin í kabinuna. Størri málningar mugu verða væl innpakkaðir, tí teir skulu í lastina. Viðførið kemur á bandið í komuhøllini. Málningar, sum skulu í lastina, verða roknaðir sum eitt stykki av viðføri.
Skíðir/snowboard
Skíðútgerðin skal verða væl innpakkað. Skíðútgerð verður roknað sum eitt stykki av viðføri.
Vatnskíðir
Einar standardskíðir, einar slalomvatnskíðir ella eitt wakeboard kunnu vera í hvørjari skíðtasku. Útgerðin verður roknað sum eitt stykki av viðføri.
Surfboard/kiteboard
Kiteboard við segli og aðrari útgerð skal verða pakkað niður í tasku. Hvør taska verður roknað sum eitt stykki av viðføri.
Windsurfing/hangglider
Eitt windsurfingbretti, eitt segl og ein bummur skulu verða pakkað í eina tasku. Útgerðin verður roknað sum eitt stykki av viðføri.
Hjá Atlantic Airways verða koyristólar altíð fluttir uttan kostnað. Til tess at tryggja, at tú fært ta hjálp, tær tørvar, heita vit á teg at skráseta koyristólin, tá ið tú bíleggur, í seinasta lagi 48 tímar fyri fráferð. Fleiri upplýsingar um ferðing skerdum førleika finnur tú HER.
Atlantic Airways góðtekur livandi djór (bara hund og kettu) at verða flutt í lastini ella kabinuni eftir heilt serligum treytum. Ferðandi við dýrum skulu kekka inn í minsta lagi 1 tíma fyri fráferð.
Atlantic Airways hevur ikki ábyrgd av, at dýr hava øll neyðug ferðaskjøl, so sum innanríkis- og uttanríkisloyvi, heilsuváttan ella onnur neyðug ferðaskjøl í sambandi við, at dýrið fer til ella ferðast gjøgnum eitthvørt annað land. Álagt er teimum ferðandi at gjalda eina og hvørja bót ella allan eykakostnað, sum flogfelagið fær í sambandi við, at dýr eru við á ferðini.
Atlantic Airways mælir øllum ferðandi, sum skulu ferðast við hundi/kettu, at seta seg í samband við djóralækna fyri at tryggja sær, at dýrið klárar eina flogferð. Atlantic Airways hevur hvørki djóralækna í teimum ymsu floghavnunum ella við á ferðini.
Ferðandi, sum ferðast við dýrum, skulu fylla út hetta oyðublaðið HER. Tað skal latast kekk-inn, tá ið tú fert avstað.
Non-Schengen: livandi dýr til Stórabretlands verða send sum frakt.
Vinaliga legg til merkis, at ferðast tú við dýrum skal hetta bíleggjast frammanundan og í seinasta lagi 48 tímar áðrenn fráferð. Flutningurin skal bíleggjast, har tú hevur keypt tín ferðaseðil. Hevur tú keypt ferðaseðilin hjá Atlantic Airways kanst tú ringja til okkum á tlf. 34 10 00 ella skriva til [email protected]
Smærri kelidjór (hundur og ketta) kunnu vera í kabinuni eftir serligum treytum. Dýr, sum kunnu vera í lastini, fáa ikki góðkenning at vera í kabinuni. Kabinan er avmarkað til tvey dýr fyri hvørja flogfráferð. Tí er neyðugt at boða okkum frá, um tú ætlar at ferðast við dýrum í kabinuni.
Tvey dýr kunnu verða send í sama búri, um dýrini frammanundan kenna hvørt annað væl. Dýrið skal verða fraktað í IATA-góðkendum búri. Mesta vekt fyri búr og dýr er 8 kilo við hesum mátum sum mest loyvdu 43x31x20 cm.
Vit mæla til eina sokallaða “sherpatasku”, sum er fleksibul í stødd. Ytru mát á slíkari tasku kunnu vera størri enn støddin á búrinum, um hon kann stúvast saman til at vera innan fyri mest loyvdu mát, samstundis sum dýrið hevur nøktandi pláss í búrinum. Sherpataskur kunnu keypast í flestu djórahandlum.
Djór, sum skulu við í kabinuna, verða roknað sum eitt stykki av handviðføri.
GG! Tað kostar DKK 199 fyri hvørt djór, sum skal við í kabinuna.
Vinaliga legg til merkis, at ferðast tú við dýrum skal hetta bíleggjast frammanundan og í seinasta lagi 48 tímar áðrenn fráferð. Flutningurin skal bíleggjast, har tú hevur keypt tín ferðaseðil. Hevur tú keypt ferðaseðilin hjá Atlantic Airways kanst tú ringja til okkum á tlf. 34 10 00 ella skriva til book[email protected]
Hetta slagið av flutningi er avmarkað til tvey dýr fyri hvørja flogfráferð. Tvey dýr kunnu vera í sama búri, um dýrini frammanundan kenna hvørt annað væl. Mesta vekt er 14 kg pr. dýr, um tey verða send í sama búri. Um tey ikki lúka hesi krøv, skulu dýrini verða flutt í hvør sínum búri. Dýr (hundur og ketta), sum verða flutt í lastini, skulu vera minst 8 vikur.
GG! Dýrið skal vera í búrinum frá kekk-inn, til tað verður heintað í komufloghavnini.
Búr til dýr í last: Tú skalt sjálvur syrgja fyri einum IATA-góðkendum flutningsbúri til kelidjórið. Stálbúr er ikki loyvt. Búrið skal vera úr haldgóðum tilfari umframt at vera vatntætt og reint. Búrið skal vera so stórt, at dýrið fær staðið uppi, vent sær á og ligið í natúrligari støðu. Vit mæla tí ferðandi at tryggja hurðina á búrinum við plastikkstripsi áðrenn innskriving og somuleiðis kanna, at búrið ikki er skatt. Búr, sum hava skaða, verða burturvíst við innskriving.
Mest loyvdu mát á búrinum eru 150x70x70 cm (LxBxH). Vektmarkið á 32 kilo er ikki galdandi, tá ið dýr verða flutt í lastini. Fartelefonnummar eigarans skal standa á búrinum á stað, sum altíð er sjónligt.
EINGI HJÓL. Um búrið hevur hjól, skulu tey verða tikin av ella klistrað føst soleiðis. at búrið ikki rullar aftur og fram.
Djór, sum skulu í lastarúmið, verða roknað sum eitt stykki av viðføri, og kostar hetta DKK 399 fyri hvørt djórið.
Vinaliga legg til merkis, at ferðast tú við dýrum skal hetta bíleggjast frammanundan og í seinasta lagi 48 tímar áðrenn fráferð. Flutningurin skal bíleggjast, har tú hevur keypt tín ferðaseðil. Hevur tú keypt ferðaseðilin hjá Atlantic Airways kanst tú ringja til okkum á tlf. 34 10 00 ella skriva til [email protected]
Ferðast tú við vápni, skalt tú upplýsa hetta, tá ið tú bíleggur ferðaseðilin, og skal flutningurin váttast av Atlantic Airways. Skotvápn skulu verða skrivað inn. Galdandi er, at ferðandi skulu boða innskrivingarfólki í floghavnini frá, at tey vilja skriva vápn inn sum viðføri. Ferðast tú við vápni og lóðri, skalt tú altíð upplýsa:
- At tú hevur galdandi vápnaloyvi
- At vápnið ikki er løtt
- At vápnið, um tað ber til, er tikið sundur, og hvør staklutur pakkaður fyri seg í taskur, sum tú skrivar inn
- Lóður verður mett sum vandamikið góðs og skal verða goymt í upprunapakningi, sum verjir móti hørðum stoyti
- Lóðurið skal verða pakkað saman við tí týðandi partinum av vápninum ella fyri seg í eini tasku, sum tú skrivar inn. (Tú kanst í mesta lagi hava 5 kg av lóðuri við tær)
Privatur flutningur av matvørum til Danmark og ES
Í 2004 vórðu reglurnar fyri privatum innflutningi av matvørum til Danmarkar og restina av ES vorðnar strangari.
Á heimasíðuni hjá Fødevarestyrelsen í Danmark, www.foedevarestyrelsen.dk, undir "Fødevarer" og síðan "Privat indførsel" standa reglurnar fyri innflutning av matvørum til Danmarkar. Sambært heimasíðuni hava føroyingar loyvi at innflyta til privata nýtslu í Danmark annaðhvørt í viðføri ella sent við pakka:
- Fisk og fiskavøru, íroknað t.d. turran og ræstan fisk: óavmarkað mongd
- Seyða- og neytakjøt og aðra matvøru:í mesta lagi 5 kg.
Samsending av mati er loyvd. Tað vil siga, at tað er loyvt at senda fleiri pakkar til sama bústað. Treytirnar eru:
- At ein váttan fylgir við pakkunum, har navn og bústaður á øllum móttakarunum stendur á
- Hvør pakki í mesta lagi vigar 5 kg
- Maturin er til egna nýtslu
Til onnur ES-lond enn Danmark hava føroyingar ikki loyvi at taka føroyskar kjøtvørur við ella senda føroyskar kjøtvørur til. Best er at venda sær til myndugleikan í víðkomandi landi, sum tú ætlar at hava mat við til ella senda mat til og spyrja um reglurnar.
Fiskur
Ikki er neyðugt at søkja um heimild til at innflyta fisk til Íslands.
Kjøt
Tey, ið vilja flyta kjøt til Íslands, mugu í hvørjum einstøkum føri søkja um loyvi frá íslendska Atvinnuvega- og nýsköpunarráðuneytið og frá Heilsufrøðiligu Starvsstovuni.
Viðmælt er at søkja í góðari tíð, helst nakrar vikur áðrenn fráferð til Íslands.
Fyrst skal umsókn sendast til Atvinnuvega- og nýsköpunarráðuneytið, Trýst her fyri at fáa umsóknaroyðublað. Umsóknin skal sendast til [email protected].
Minst til at skriva, hvat slag av kjøti (turt ella ræst kjøt, grind og spik o.s.fr.), talan er um, hvussu nógv stykki og hvussu nógv kilo. Ein persónur, barn ella vaksin, kann í mesta lagi taka 10 kg við sær, so um talan er um meira enn 10 kg, ber til at seta fleiri nøvn á listan, t.v.s. nøvnini á teimum, ið flyta kjøtið við sær.
GG: Tað er ikki neyðugt, at navnið á umsøkjara er tað sama, sum hjá tí, ið tekur kjøtið við sær. T.d. um Hans er umsøkjari, men Per er tann, ið tekur kjøtið við sær.
Upplýsast skal um farið verður við flogfari ella við Norrönu og eisini hvønn dag, kjøtið kemur til Íslands.
Verður umsóknin góðkend, fært tú eina heimild sendandi.
Harumframt skal ein eigaraváttan fyllast út og latast Heilsufrøðiligu Starvsstovuni. Bóndin, sum selur kjøtið, fyllir út eigaraváttanina, ið fæst her. Her skal navnið á bóndanum og hagapartinum upplýsast, eins og nøgd av kjøti og viðgerðarháttur. Kjøtið má koma frá bónda, ið er váttaður hjá Heilsufrøðiligu Starvsstovuni í Føroyum, og tískil ikki hevur nakra smittuskjúku.
GG: Undir ”Navn, bústaður og telefonnummar móttakarans (tann sum hevur fingið loyvi at fáa kjøtið til Íslands):” skal standa navnið á tí, ið hevur søkt um loyvi til at fáa kjøtið. Tvs. um Hans er umsøkjari til Atvinnuvega- og nýsköpunarráðuneytið, so skal navnið hjá Hans eisini standa her.
Tá bóndin hevur fylt út eigaraváttanina, skal hon sendast til Heilsufrøðiligu Starvsstovuna, [email protected] og [email protected]. Birna Mørkøre, landsdjóralækni, tekur sær av tílíkum umsóknum.
Ikki nýtist at bíða eftir heimild frá íslendska fiskimálaráðnum, áðrenn umsókn er send til Heilsufrøðiligu Starvsstovu. Gott er at siga Heilsufrøðiligu Starvsstovuni frá, at umsókn hevur verið send til Atvinnuvega- og nýsköpunarráðuneytið.
Loyvið frá Heilsufrøðiligu Starvsstovu kostar 170 kr. og skal gjaldast á kontu í BankNordik 6460-000.992.765.6, áðrenn loyvið verður útflýggjað.
Tann ferðandi skal syrgja fyri, at báðar váttanirnar, bæði frá Heilsufrøðiligu starvsstovuni og frá Fiski - og Landbúnaðarmálaráðnum, fylgja við kjøtinum á ferðini til Íslands.
Um onkrum nýtist hjálp við hesum, kann viðkomandi altíð venda sær til Sendistovu Føroya í Reykjavík.
Sendistova Føroya í Reykjavík
Tungøta 14 3rd floor – 101 Reykjavik, Iceland
Tlf: +354 511 32 00
Fax: +354 5113209
Teldupostur: [email protected]
Um viðførið ikki er við flogfarinum, ella um viðførið hevur fingið skaða, eigur tú beinavegin at gera vart við tað hjá Bagage Service á flogvøllinum, har flogfarið lendir. (Minst til at gera vart við skaðan beinanvegin og í seinasta lagi sjey dagar eftir komu.)
Tá ið tú setur teg í samband við okkum viðv. burturmistum ella skaddum viðføri, minst til at upplýsa hettta:
1. Nummar á viðførismerkinum.
2. Fornavn og eftirnavn
3. Flognummar. T.d.: RC453
4. Leið. T.d. frá Keypmannahavn til Vágar.
5. Slag av viðføri, litur og serligt eyðkenni. T.d.: Svørt ítrottartaska við einum reyðum spjaldri á.
Eftirlýsing
Um viðførið ikki er komið afturíaftur, verður tað eftirlýst. Eftirlýsingin hevur eitt tilvísingarnummar. Hetta tilvísingarnummarið fært tú frá Atlantic Airways á telefon 34 10 00.
Fylg støðuni á tínum viðføri
Fylg støðuni á tínum burturmista viðføri HER.
Tá tú setur teg í samband við okkum viðv. burturmist ella skatt viðføri, minst til at upplýsa fylgjandi:
GG!: Tilvísingarnummarið, sum tú kanst fáa útflýggjað frá okkum, skal setast inn undir "file reference," eftirnavn skal setast í "navn," og síðan skalt tú trýsta á "submit."
Viðføri gloymt umborð
Set teg í samband við farstøðina á telefon 34 10 00 ella við telduposti [email protected] og greið gjølla frá tí, tú hevur gloymt, nær tað hendi, og hvat nummar flogfarið hevði. Gloymt viðføri og gloymdir lutir verða goymdir í fýra vikur - eftir hetta verða teir burturbeindir. Tú mást sjálv/ur koma eftir gloymda viðførinum/lutinum.


text:
Hesi ummæli hava verið av leikunum hjá Karavella Marionett-Teatri:
Hanna Jensen, forkvinna í Mentanarnevnd Løgtingsins, skrivaði 9. apríl 2016 m.a hetta á Facebook:
”Ígjøgnum sýningina sóu vit sál, líðing, offur, kærleika, vakurleika, náði, ja satt at siga eitt blunk av ævinleika inn í ítøkiliga einstaklinga og felagsliga veruleikan.”
”Innihaldsliga er leikurin sum eitt ævintýr, men tó eisini sum ein modernaður tekstur, har dulvitskan fær rúm gjøgnum dreym og tann visuelli tvídráttur millum dukkurnar elur fram ímyndan um nýggjan prosatekst. Evnini, ið verða viðgjørd, eru tey heilt stóru: kall, dreymur, varandi kærleiki, útlongsul og heimlongsul, men eisini trivnaður, list í samfelagnum, fjølbroytt samfelag, tað globala sett upp ímóti tí lokala v.m. Sum ævintýrið, er leikurin bygdur á frymilin heima-úti-heima – heima er í nærumhvørvinum (í Føroyum?) og úti er í París.”
Les alt ummælið HER
Gunnvá Zachariasen, sjónleikari, skrivaði 9. apríl 2016 m.a hetta á Facebook:
“Eitt er handverkið – dukkurnar og pallurin, sum Rakel hevur evnað til. Eg hugsaði, altso hatta kann bert ein gera, sum hevur gingið á dukkumakaraskúla í fleiri ár og hevur arbeitt innan hetta serstaka yrki í rúma tíð. Eitt brá út til okkum, niður á gólv og so út aftur og tú fórt ígjøgnum sera, sera nógvar og samansettar kenslur innan 1-2-3 sekund. Og tað helt seg allan leikin ígjøgnum.”
”Eisini var hetta ein stór søga við teim stóru kenslunum: kærleiki, at fylgja sínum dreymi, longsul (longsul í fleiri, fleiri løgum), vón, sorg, list og tráan, deyði, sakn og at finna heimaftur og kanska at finna eyðnuna, hóast alt.”
Les alt ummælið HER
Um Skrímslini
Gunnvá Zachariasen, sjónleikari, skrivaði á Listablogginum 26. juli 2012 m.a. hetta:
“Vit kenna tey (skrímslini) og teirra trupulleikar so væl aftur í okkara egnu kringlutu mannaverð. Vinalag, klandur, semja, umsorgan, ósketni, ja, alt, sum ger okkara samband við onnur rundan um okkum til tíðir so fløkjut. Í Rakelsa søgum verður alt tað fløkjasliga fortalt so sára einfalt, rørandi, reinskorið og so stuttligt. Tí dámar okkum beinanvegin hesi sjarmerandi Skrímsl. “Eg eri akkurát sum Stóra Skrímsl!” “Nei, eg eri faktiskt akkurát sum Lítla Skrímsl!” Soleiðis kunnu vit børn og vaksin kjaka við okkum sjálvi um hvønn av teimum ein sjálvur best kann identifisera seg við og hvørs eginleikar vit kenna aftur í okkum sjálvum. Við sama poetiska og djúpheimspekiliga nærlagni sum t.d. Mumitrøllini hjá Tove Jansson ella vinirnar hjá Palla Pumm. Tey gerast okkara vinir. Vit eru góð við tey. Tí tey ERU bara soleiðis sum tey eru. Gjøgnumførd í sínum karakteri.”
Les alt ummælið HER


text:
Sverri Egholm
03.01.2018 - 15:34
Tíðindi > Samfelag & Politikkur > Arbeiðsmarknaður
Eini 500 fólk vóru í dag savnaði á Vaglinum at stuðla pedagogunum, sum hava verið í verkfalli í tríggjar vikur.
Í nakrar dagar hava foreldur og onnur savnað inn undirskriftir og tað er nú komið heilt upp á 1400 av slagnum. Tær vóru allar handaðar Anniku Olsen, borgarstjóra og forkvinnu í Kommunala Arbeiðsgevarafelagnum.
Hon segði heilt stutt, at hon vónaði at pedagogarnir skjótt fóru at sleppa til arbeiðis, so fólk kundu gera tað, tey vóru best til aftur.
Tað dámdu foreldrunum at hoyra.
Vit hava myndir frá tiltakinum um eina lítla løtu.
Mynd: Sverri Egholm
Mynd: Sverri Egholm


text:
Ein fólkaskúla í heimsflokki
17. august 2015
Ført hevur verið fram í miðlunum, at skúlin er sleptur upp á fjall. Hetta er ikki so - tí stór stig eru seinastu fýra árini tikin at menna fólkaskúlan. Harumframt er játtanin til økið hækkað:
Játtan 2011 Játtan 2015
Fólkaskúlin 278 mió kr. 295 mió kr.
Sernám 63 mió kr. 69 mió kr.
Stuðul til lesi- og skriviveik 574 t.kr. 1.500 t.kr.
Tilsamans 342 mió.kr. 365 mió.kr.
Førleikastovur
Eitt av stóru stigunum er, at Førleikastovur við serútbúnum lærarum eru skipaðar á øllum stórum og meðalstórum skúlum, og at skipanin eisini virkar í smærru skúlunum.
Førleikastovan skal tryggja næmingalagaða undirvísing til allar næmingar, og at serútbúgvin hjálp er í nærumhvørvinum, so setast kann inn frá fyrsta skúladegi um neyðugt.
Lesivegleiðara, serlærarar, AKT-lærarar og orblindalærarar eru knýttir at Førleikastovuni og í næstum verður hon víðkað við støddfrøðivegleiðarum eisini.
Sernám
Sernám er uppraðfest við sálarfrøðingi, so bíðitíðin hjá næmingum til sálarfrøðiliga hjálp og eygleiðing verður stytt úr 2-3 árum í 6-3 mánaðir.
Eftirútbúgving, ískoytisútbúgving og skeið
Í samgonguskeiðnum hevur fyri fyrstu ferð borið til hjá lærarum og námsfrøðingum at lyfta sína útbúgving á bachelorstig. Vegleiðaraútbúgving fyri lærara er skipað á masterstigi, 26 serlærarar, 36 orðblindalærarar eru útbúnir, og 34 støddfrøðivegleiðara eru undir útbúgving. Skúlaleiðarar eru útbúnir, stuðul er latin lærarum, sum hava nomið sær hægri útbúgving uttanlands og hópur av viðkomandi skeiðum eru boðin út.
Teldutala, orðabanki og talgildar orðabøkur
Nýggj teldutala er ment, føroyskur orðabanki er gjørdur og allur heimurin hevur fingið ókeypis atgongd til orðabøkur.
Økt virksemi í skúlanum
Tað hevur eydnast at økja um virksemi í skúlanum. Eitt nú eru tímar játtaðir til Førleikastovuna, fleiri tímar eru játtaðir til svimjing, fyri at bøta um fakliga støði og trygdina. Ein tími er lagdur afturat í framhaldsdeildini í alis- og evnafrøði, soleiðis at betur stundir verða til verkligu royndirnar. Og koyring millum skúlar hjá faklærarum er komin upp á pláss.
Umfatandi trivnaðarkanning er gjørd, og arbeitt verður nú miðvíst at fylgja tilmælinum í kanningini at bøta um trivnaðin.
Lat okkum sleppa at gera arbeiðið liðugt
Vit hava í samgonguskeiðnum raðfest skúlan høgt, men skúlin er altíð á ferð, tí er neyðugt støðugt at menna skúlan.
Í komandi skeiði fara vit framhaldandi at menna skúlan við serligum atliti at inklusjón og mennandi undirvísing til øll, óansæð førleikar. “Sterkir, veikir” og næmingar harímillum skulu allir hava røttu avbjóðingarnar og trívast í skúlanum. Í tí sambandi skulu handaligu- og kreativu lærugreinirnar styrkjast, og í størri mun gerast partur av undirvísingini sum heild. Harumframt skulu ítróttur og rørsla verða partur av dagligu undirvísingini.
Vit fara eisini at virka fyri, at starvsvenjingartíðin í læraraútbúgvingini verður longd og at viðkomandi eftirútbúgvingar av lærarum og starvsfólki skúlans framhaldandi verða raðfestar frammalaga eftir yvirskipaðari ætlan.
Við tínari atkvøðu menna vit ein føroyskan fólkaskúla í heimsflokki.
Bjørn Kalsø, landsstýrismaður í Mentamálum
Valevni Sambandsfloksins til løgtingsvalið
RN
Aftur


text:
Bókaútgáva: Jakob Jakobsen in Shetland and the Faroes
Bók er útkomin við greinum og ritgerðum, sum byggja á og viðgera rannsóknirnar hjá tí viðgitna mál- og bókmentagranskaranum Jákupi doktara (1864-1918), serliga tann føroyska og hetlendska partin av gransking hansara.
Høvuðsevnini í bókini eru málfrøði, staðanavnafrøði og rannsóknir av skaldskapi av manna munni og aðrari fólksligar mentan. Aftast í bókini er bókfrøðiligt yvirlit yvir skrivliga avrik Jákups. Bókin er á enskum máli.
Tann fyrsta og tann seinasta greinin ramma bókina inn. Fyrsta greinin greiðir frá ævisøgu Jákups doktara, og tann seinasta kannar ta ríku hugmyndafrøðiligu merkingarskapanina, sum spratt av verki Jákups, og ávirkanina, sum hon hevur havt og framvegis hevur.
Tey ið skrivað hava eru føroyingar, hetlendingar, granskarar úr flestum norðurlondum, Skotlandi og øðrum pørtum av Bretlandi, Írlandi og USA. Ritgerðirnar hava uppruna í fyrilestrum, sum høvundarnir hildu á føroysk-hetlendskari ráðstevnu í Hetlandi í 2006 um lív og verk Jákups doktara. Ráðstevnan var hildin við støði í avtalu um samstarv millum millum Føroyar og Hetland, sum Føroya landsstýri og Shetland Islands Council gjørdu sínámillum í 2003.
Ritstjórar eru Brian Smith, stjóri á Skjalasavni Hetlands, Lerwick, ogTurið Sigurðardóttir, professari á Fróðskaparsetri Føroya.
Útgevarar eru Ágóðagrunnur Hetlands (Shetland Amenity Trust) og Fróðskaparsetur Føroya. Fróðskapur stendur fyri søluni av bókini, sum er 278 síður og kostar 225 krónur.
Niðanfyri er ummælið, sum Hanus Kamban hevur skrivað um bókina.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Trolmátingar í altjóða tíðarrit
Umfatandi kanningar av hvussu nógvur svartkjaftur og sild rýma úr einum pelagiskum troli eru almannakunngjørdar í vísindatíðarritinum Fisheries Research. Fyrrverandi lesandi á Náttúruvísindadeildini er høvuðsrithøvundur.
Greinin byggir á mátingar, sum vóru gjørdar á árligu kanningartúrunum hjá rannsóknarskipinum Magnusi Heinassyni vestanfyri og norðanfyri Føroyar árini frá 2007 til 2009. Greinin, 'Escape of blue whiting (Micromesistius poutassou) and herring (clupea harengus) from a pelagic survey trawl', var útgivin í altjóða vísindatíðaritinum Fisheries Research í juni mánaða og eru rithøvundarnir eru Fróði B. Skúvadal, Bjarti Thomsen og Jan Arge Jacobsen.
Fiskur rýmir úr trolinum
Mátingar vóru gjørdar við smámeskaðum posum, sum vóru heftir aftur eftir bellinum framman fyri sjálvan trolposan. Meskarnir í bellinum, har posarnir vórðu heftir, vóru ávikavist 80, 100, 200 og 400 mm. Meskarnir í einum trolposa eru so mikið stórir, at fiskurin lættliga kann svimja út ígjøgnum teir, men vanliga fatanin er, at órógvi frá netinum beinir fiskin longur aftur í trolposan, har meskarnir eru væl smærri.
Í greinini verður greitt frá, at til tíðir kunnu lutfalsligar stórar nøgdir av fiski rýma úr aftara partinum av bellinum. Kanningin við Magnusi Heinassyni vístu, at í meðal rýmdi millum 0.6 og 12% av svartkjaftinum, og millum 2 og 21% av sildini. Svartkjaftur rýmdi serliga frá tí partinum av trolinum, har meskarnir vóru 200 mm, meðan næstan eingin svartkjaftur rýmdi har meskarnir vóru minni enn 100 mm. Fyri sildina tykist meskastøddin ikki at hava nakra ávirkan á, hvar hon rýmdi. Longdarmátingar av fiskinum vísti, at fiskurin sum rýmdi, var heldur minni enn fiskurin, sum endaði í trolposanum.
Mátingar av rákinum inni í trolinum
Eisini varð streymferðin inni í trolinum máta á hálunum vestanfyri Føroyar. Tveir mátara vóru tøkir, og vóru mátingar gjørdar á tveimum støðum á trolinum í senn. Hesar mátingarnar vístu, at afturi í trolinum, har meskarnir minka niður í 80 mm, minkar rákið niður í umleið 1/3 av tóvferðini. Hetta er tekin um, at sjógvurin ikki sílar líka væl ígjøgnum aftara endan av trolinum, sum longri frammi í trolinum.
Sjónbandaupptøkur av fiskinum
Kanningarnar umfata eisini sjónbandaupptøkur av atferðini hjá fiskinum inni í trolinum. Hesar vístu, at yvirhøvur svimur fiskurin við trolinum í tóvrætningin, líka til hann spakuliga verður fingin aftur av trolposanum. Tó eru nakrar rýmingarroyndir við á upptøkunum. Í nøkrum førum eydnaðist fiskinum at koma út ígjøgnum meskarnar, men í øðrum førum vendir fiskurin við, tá hann nærkast netinum. Sildin tykist at verða meira áhaldin enn svartkjafturin, og megnar betur at fylgja við trolinum. Hetta sæst serliga í økinum við 80 mm meskunum, har rákið var heldur slakari, at sildin megnaði at svimja, meðan svartkjaftur í fleiri førum sæst fella útlúgvaður aftur í trolposan. At sildin er meira áhaldin, er helst orsøkin til, at meskastøddin ikki hevur so stóran týdning, tá sildin fyrst hevur avgjørt at rýma, verður mett í greinini.
Høvundarnir
Mátingar vóru gjørdar, meðan Fróði Skúvadal var verkætlanrsettur á Havstovuni, har hinir báðir høvundirnar, Bjarki Thomsen, verkfrøðingur, og Jan Arge Jacobsen, fiskifrøðingur, eisini starvaðust. Fróði varð liðugur við Bachelor útbúgvingina í lívfrøði á Náttúruvísindadeildini í 2002, og læs síðani víðari til lívfrøðing á Universitetinum í Keypmannahavn. Í dag starvast Fróði sum lærari á Fiskivinnuskúlanum í Vestmanna.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Nú er vøkstur í øllum høvuðsøkjum í Føroyum, eisini í Sandoyar og Suðuroyar sýslum.
Bæði í tali og í prosent er nógv størsti vøksturin í Tórshavnarøkinum, har fólkatalið er vaksið við 407, svarandi til 2,2%. Hetta er 55% av fólkavøkstrinum fyri alt landið. Í tali koma síðani Eysturoyar og Norðoya sýslur við ávikavist 145 og 81 fólkum, lutfalsliga 1,3 og 1,4%. Síðani er vøksturin í hinum økjunum 1,0-1,1% í Sandoyar og Vága sýslum og 0,6-0,7% í Suðuroyar sýslu og Streymoyar sýslu uttan Tórshavn.
Vøkstur í 20 kommunum, óbroytt og minking í 10
Fólkatalið veksur í 20 kommunum, stendur í stað ella minkar í 10 kommunum. Nógv størsti vøksturin í tali er í Tórshavnar kommunu við 413 fólkum – hetta er 56% av fólkavøkstrinum fyri alt landið.
Síðan er ógviliga langt niður til hinar kommunurnar, har vøksturin er:
- Klaksvíkar kommuna við 61 fólkum,
- Eystur kommuna við 42,
- Sjóvar kommuna við 35,
- Tvøroyrar kommuna við 33,
- Nes kommuna við 30,
- Vága kommuna við 28,
- Fuglafjarðar kommuna við 23,
- Sunda kommuna við 19 og Vágs kommuna við 18,
- Hvannasunds við 15, Kvívíkar við 13, Sumbiar við 12 og Eiðis við 10,
- Skálavíkar, Skopunar og Sørvágs við 7 og Fugloyar við 6,
- Runavíkar við 3 og Kunoyar við 2,
- Óbroytt fólkatal er í Viðareiðis, Sands og Skúvoyar kommunu.
- Minking er í Hvalbiar og Porkeris kommunum við ávikavist 15 og 11 fólkum,
Hovs við 7, Vestmanna við 6, Húsa og Fámjins við 3 hvør og Húsavíkar við 1 fólki.
Vøkstur í flestu oyggjum – men minking í Kalsoy, Nólsoy og Skúvoy
Verður hugt eftir gongdini í einstøku oyggjunum er munandi fólkavøkstur í øllum teim stóru oyggjunum. Í nøkrum av útoyggjunum veksur fólkatalið ella stendur í stað, meðan tað minkar í Kalsoy, Nólsoy og Skúvoy.
Útgreinaði hagtøl, eisini á bygdir, eru at finna í hagtalsgrunninum her.